qundao/data-zh-poetry huggingface dataset:
送侄幼文归里
作者：宋琬
朝代：清
体裁：古风

昔我领符节，脂车向秦甸。游子怀故丘，暂得还乡县。汝发未成童，膝上背文选。竹马一相送，西郊事饮饯。别来十五载，不见阿咸面。豺虎独何心，苍素使人眩。牢修朝上书，天威赫雷电。滋蔓及宗支，吹毛到亲串。虎口尔幸留，痛矣吾家彦。萧萧白杨下，衔冤讵能瞑。阊阖九关开，阴霾一朝散。薄劣岂能全，先人或馀善。短狐工射人，屡廷登闻院。对簿客西泠，孤蓬任流转。留滞赋旄丘，依人同旅燕。跫然骨肉至，穷途共慰唁。载咏鸱鸮篇，泪与江波溅。年来梦熊罴，泰占已三践。足取慰桑榆，老怀聊暂遣。方知苍昊意，不忍专霜霰。行行告将辞，缆解意犹恋。故园诸谢在，寄书未遑遍。但言扫柴荆，马卿今已倦。二劳在杖底，及尔偕游衍。暮齿幸未颓，佳辰庶可撰。
送侄稼庵之兴安令·其一
作者：宋琬
朝代：清
体裁：五言律诗

尔作铜章吏，予惭华发翁。香随荀令绶，马羡鲍家骢。井邑干戈后，家园涕泪中。先人俱出牧，清白是良弓。
送侄稼庵之兴安令·其二
作者：宋琬
朝代：清
体裁：五言律诗

仲容才本健，叔夜少而孤。莫惜折腰苦，须宽算口租。九江看虎渡，大泽有鸿呼。到日梅花发，题诗寄老夫。
送傅介侯督饷宁夏·其一
作者：宋琬
朝代：清
体裁：七言律诗

贺兰西望郁嵯峨，使者乘春揽辔过。三辅征输何日尽，二陵风雨至今多。边城杨柳楼中笛，羌女葡萄塞下歌。君到坐传青海箭，不妨草檄倚雕戈。
送傅介侯督饷宁夏·其二
作者：宋琬
朝代：清
体裁：七言律诗

东风拂槛草初曛，陇水迢遥客路分。万里白榆愁落日，三春黄鸟惜离群。笳声半入关山月，马首晴看华岳云。此去楼兰知姓字，君家介子有奇勋。
送刘成之赴官安东
作者：宋琬
朝代：清
体裁：七言律诗

蒹葭淼淼入苍茫，之子褰帷水一方。风俗尚悬长孺榻，乡关遥接盖公堂。清秋粳稻明淮浦，落日蛟龙见吕梁。知尔讼庭无宿牍，鲛人问讯说沧桑。
送刘石芝督学浙中·其一
作者：宋琬
朝代：清
体裁：七言律诗

帝曰咨垂作朕工，皋比又指大江东。防河不用三犀刻，持节行看万马空。门外辎车争立雪，帐前丝竹笑扶风。谈经坐对西泠月，藜火光摇画舫红。
送刘石芝督学浙中·其二
作者：宋琬
朝代：清
体裁：七言律诗

车马駪駪出凤城，钱塘江水为君清。汝南人物推冰镜，天上星辰转玉衡。棫朴诗还周大雅，龙媒歌入汉西京。奇才不乏朱翁子，会见贤良射策成。
送别严方公任南安大参·其一
作者：宋琬
朝代：清
体裁：五言律诗

建节西荒外，俱为万里游。仙人亲把袂，王子喜同舟。飞辔骕骦马，宫衣翡翠裘。论文真不厌，襆被宿秦楼。
送别严方公任南安大参·其三
作者：宋琬
朝代：清
体裁：五言律诗

玺书来陇上，征旆指江关。檄到鼋鼍宅，诗留鸟鼠山。岭梅凭使寄，塞柳为君攀。伫羡楼船外，壶浆遍百蛮。
送别严方公任南安大参·其二
作者：宋琬
朝代：清
体裁：五言律诗

叹息予宗衮，抡文七泽回。江山归藻镜，竹箭得卿才。华屋羊昙泪，丹枫宋玉哀。遗孤常在念，此谊古人哉。
送别严方公任南安大参·其四
作者：宋琬
朝代：清
体裁：五言律诗

王程过栗里，洗沐试莱衣。气辨双龙剑，家传一钓矶。君王咨岳牧，才子老戎机。鹢首迟迟发，乘秋向北飞。
送别何昼生
作者：宋琬
朝代：清
体裁：七言律诗

西州循吏似君稀，何事天涯放逐归。文法若为才子密，云山况使故人违。鱼悬邸舍知官冷，马向秋风共客饥。求剑由来明主意，不须长叹薜萝衣。
送别俞眉仙归新安
作者：宋琬
朝代：清

古人为吏惜折腰，今人为吏愁吹毛。渭城小邑大如掌，百家杀尽十家逃。俞侯年少专城居，渭人始得归田庐。郭外行春策病马，壁间退食悬枯鱼。一朝微中考功法，拙宦违时乃承之。妻儿驴背坐复跌，担囊但有琴书压。君家旧在黄山曲，武溪千转清如玉。拂衣长啸山水间，回首风尘真仆仆。五柳门前菊欲黄，布帆高挂蒹葭苍。归去来兮倘相忆，陇雁飞时书数行。
送别俞眉仙归新安
作者：宋琬
朝代：清
体裁：古风

古人为吏惜折腰，今人为吏愁吹毛。渭城小邑大如掌，百家杀尽十家逃。俞侯年少专城居，渭人始得归田庐。郭外行春策病马，壁间退食悬枯鱼。一朝微中考功法，拙宦违时乃承乏。妻儿驴背坐复跌，担囊但有琴书压。君家旧在黄山曲，武溪千转清如玉。拂衣长啸山水间，回首风尘真仆仆。五柳门前菊欲黄，布帆高挂蒹葭苍。归去来兮倘相忆，陇雁飞时书数行。
送别张九如之任兴化太守
作者：宋琬
朝代：清
体裁：古风

雍雍云际雁，汎汎沙中鸥。人生聚散不易料，片云浮梗常悠悠。昔我逢君燕市初，放怀今古中情舒。官属司农分簿领，并驱羸马乘单车。弈事居然称敌手，逐北君常负而走。同列惊从壁上观，觥筹错乱横星斗。余也沉身在罻罗，君为太息长悲歌。便解左骖欲相赎，使我涕泪如江波。作牧闽天载素琴，风涛万里蛮烟深。冯唐欲老不召见，延年出守非其心。故人官似黄杨厄，余亦飘摇江海客。男儿郁郁不自得，鹪栖燕垒何能择。隼旟飞飞出国门，临岐握手翻无言。回首长安旧酒徒，一时历落如惊猿。五两南征去不息，鹧鸪声里遥相忆。驿使何时发武夷，应折梅花寄颜色。
送别张登子·其一
作者：宋琬
朝代：清
体裁：七言律诗

信宿高斋意惘然，招魂惊说再生年。欲销积疢惟呼酒，自笑微躯敢问天。草阁朝看秦望雪，梅花春放镜湖船。卜邻傍汝南华馆，抱瓮长歌秋水篇。
送别张登子·其二
作者：宋琬
朝代：清
体裁：七言律诗

莺花三月峭帆孤，闻道相如骑甚都。北固重临多战垒，黄河西上见平芜。世情不易容龙性，交道从来在狗屠。京洛若逢金马客，故人憔悴得知无。
送别李素臣归荒隐草堂
作者：宋琬
朝代：清
体裁：七言律诗

送客伤心出蓟都，朔风吹泪到樯乌。难逢狗监文偏贱，归问鲈鱼兴不孤。卧病几年羞发鬓，故人多半在江湖。相思试折南枝寄，东阁官梅尚有无。
送别王朴斋奉使之金陵
作者：宋琬
朝代：清
体裁：古风

蓟门夏月榴花飞，使君五两骖騑騑。长安冠盖出相饯，故人凝望空沾衣。忆昔论交片语间，斗酒十千出肝胆。穷类虞翻尔所怜，兄事袁丝我岂敢。相期羽翮致青云，何意分飞两相失。同辈连翩鹓鹭群，微躯况抱犬马疾。古人往矣不可作，似君意气良所无。丈夫许与在然诺，人生岂必同根株。君家子猷近安不，知我如此当涕流。锦帆落影白鹭渚，洞箫且试秦淮游。秦淮掩映芙蓉里，夹岸朱楼照秋水。万一西风吹梦魂，应念羁人寄双鲤。
送别袁绥南转漕总宪
作者：宋琬
朝代：清
体裁：五言排律

华岳莲峰峻，秦川渭水清。哲人生上国，夫子振高名。尉荐三台疏，旬宣四牡行。民歌杨伯起，地接谢宣城。讵假燃犀照，还闻买犊耕。搴帷驱害马，卧阁听流莺。百堵飞鸿集，双轓驯鹿迎。甘棠召伯树，细柳亚夫营。淮海维扬郡，浮河达洛京。凿渠传汉史，转粟藉萧卿。瓠子长菱属，梅花短笛轻。冯夷瞻鹢首，风伯引龙旌。粳稻千帆集，壶浆载路盈。及瓜惭薄劣，御李见深情。祖帐临南浦，浮槎欲北征。登楼陪庾亮，持扇赠袁宏。不日趋鹓陛，还瞻衮绣荣。
送别鲁壁山将军
作者：宋琬
朝代：清
体裁：古风

将军当年拥汉节，痛哭秦庭眼流血。奇谋不用大厦危，铜驼荆棘空呜咽。今皇仗钺初入关，诏录先朝旧豪杰。公也脱校谒承明，丰沛公侯惊叹绝。方略应推耿邓俦，游谈讵数苏张舌。至尊亲解御貂裘，虎符绣鍪盘螭玦。一举扫清济漯尘，棘门灞上豺狼灭。秦关要害古金城，推毂因为出塞行。仲升节钺新开府，充国氐羌旧识名。射雕夜避乌兰寨，牧马朝閒细柳营。一朝拂衣解兵柄，挂冠直欲归蓬瀛。花门回纥剺面留，渭童陇叟攀前旌。芒鞋竹杖计已就，餐霞炼药身何轻。与君相期游五岳，徘徊婚宦心萦萦。君家仲连蹈海后，笑掷千金如敝笱。即今三佩黄金印，还乡却乘牛车走。箧里纯钩玉辘轳，宵来时作蛟龙吼。边吏愁看陇水流，故人醉折秦亭柳。闻道凉州羽檄飞，吐谷军屯张掖久。安得冯唐为上书，旌旄复拜云中守。宁使山中老薜萝，须令塞上无刁斗。愿君驱马莫匆匆，明月关山一回首。
送右之
作者：宋琬
朝代：清
体裁：七言律诗

吾宗小阮嗣风流，车马翩翩京洛游。到日机云推二妙，还家李郭在扁舟。我从郎署羞颜驷，君向天门问蹇脩。明月苍苍葭菼曲，可能相忆百花洲。
送吴孟甫归闽中
作者：宋琬
朝代：清
体裁：古风

燕山四月莺乱飞，吴郎倚棹将南归。津亭杨柳花已落，攀条折赠心依依。政值王师歌采薇，旌旗耀日戈鋋辉。笳鼓喧阗塞路衢，缓君行李开柴扉。吴郎气概真足慕，风格依然黄叔度。常将白眼傲王公，独以深心托毫素。裋褐相逢杵臼边，定交片语抒情愫。十日不见辄相思，蹇驴不跨多徒步。丙夜论文烛无跋，坐看残月东南吐。豫知此别已销魂，濒行为写江淹赋。闻道欧罗道已通，蛎房苧布来都中。我已倦游如病鸟，君今何事逐飞蓬。行过庾岭定相忆，若到临邛谁缪恭。吴郎莫辞醉，为君歌一曲。借问黄金台，何如武夷谷。武夷山水幽且深，百尺筼筜四时绿。棕榈青青荔子丹，归时应惜枇杷熟。况复扁舟载莫愁，讵羡明珠三十斛。骊驹在门酒在壶，客子衔卮吟鹧鸪。恨余未得一相从，南渡沅湘问五湖。鶢鶋钟鼓非所乐，长安索米胡为乎。南飞时有征鸿翼，枫叶殷时忆我无。
送吴素求之任同州·其一
作者：宋琬
朝代：清
体裁：七言律诗

皂盖朱幡拥翠軿，使君将母入秦川。新愁未解文园病，旧事还从关尹传。辇下吹箫千里梦，雨中驱马二陵天。伤心欲掩金觞泣，不独销魂倍黯然。
送吴素求之任同州·其二
作者：宋琬
朝代：清
体裁：七言律诗

三年俱敝骕骦裘，短筑悲歌百尺楼。书著虞卿垂欲老，人如吴质自多愁。啼莺故绕秦川路，锦瑟难忘灞上游。卧阁西华风雨夜，凭谁更为唱伊州。
送吴雪航先生按部山左
作者：宋琬
朝代：清
体裁：五言排律

风雨桥陵后，丝纶魏阙傍。西京馀往迹，司隶有新章。驰道鹓鸾集，天门虎豹藏。青蒲曾谏猎，白简屡排阊。痛哭忧三辅，从容乞尚方。众皆危广汉，帝亦惮张纲。中夜宣彤陛，东巡揽绣裳。星辰高越观，碑版忆秦皇。好过平津里，还询郯子乡。风雷驱害马，父老拜神羊。衮职须山甫，澄清到海王。馀年嗟偃蹇，国士赖携将。入洛逢元礼，生齐愧伟长。十年欣执辔，九罭喜歌鲂。何日酬知己，悲呜望太行。
送周宿来赍诏闽中兼怀直方尚木诸昆弟·其一
作者：宋琬
朝代：清
体裁：五言律诗

圣主临丹极，天书下越裳。皇华周四牡，画省汉诸郎。江雨催春服，山莺送客装。经过多历览，能不忆邹阳。
送周宿来赍诏闽中兼怀直方尚木诸昆弟·其二
作者：宋琬
朝代：清
体裁：五言律诗

海外暂行役，云间尔旧居。到能通白雉，归莫恋鲈鱼。共羡王褒节，堪悲杨恽书。南宗诸阮在，叹息定何如。
送周岐公孝廉计偕·其一
作者：宋琬
朝代：清
体裁：七言绝句

公子翩翩寄一毡，马蹄蹀蹀锦连钱。宫人喜诵王褒赋，多士谁先祖逖鞭。
送周岐公孝廉计偕·其二
作者：宋琬
朝代：清
体裁：七言绝句

春风御苑献长杨，才子鸣珂出建章。多少玉人楼上指，锦袍白马是周郎。
送周鹰垂赴试北闱
作者：宋琬
朝代：清
体裁：七言律诗

载酒看山结伴行，骊歌忽唱不胜情。归鸿晓度春申浦，匹马寒嘶乐毅城。骏骨金台空北冀，虫书石鼓见西京。周郎年少知音早，能使群公倒屣迎。
送孙五粒颁诏武林
作者：宋琬
朝代：清
体裁：七言律诗

垂衣天子宅青阳，征马駪駪羡夕郎。凤诏九霄开玉殿，莺啼千里过钱塘。春潮天上乘槎客，綵笔中朝谏猎章。东道故人如问及，莫言燕地有飞霜。
送孙无言归黄山歌
作者：宋琬
朝代：清
体裁：古风

忆昔虞山钱尚书，裹粮一月黄山居。洞壑遥连天子障，岩扉旧是仙人庐。白云瀰漫似海水，银屋琼楼或不如。松柏已迷秦汉世，日月想见鸿濛初。我读纪游未终卷，移家便欲将鸡犬。一朝邂逅孙山人，自言本是山中产。柴荆一别滞芜城，故国松筠空在眼。越禽代马思依依，欲归不归抱深赧。今年还山计已就，白石青溪齿堪漱。亲串相迎不相识，婚嫁皆从出门后。五亩虽荒尚可耕，呼儿学种南山豆。有时馀力及樵渔，大男荷担中男售。山人醉我金叵罗，请予为作黄山歌。四海交游各有赠，倾箱倒笈何其多。作者存亡半寥落，黄山客子仍蹉跎。卜居狐疑詹尹笑，我龟既厌劳羲和。答云广陵盛才彦，词人墨客肩相摩。倚棹徘徊未忍去，离群踽踽愁如何。我闻此语知其故，回觞却劝山人住。他日重寻戴安道，免使相思渺烟树。
送孙月恒司饷临清
作者：宋琬
朝代：清
体裁：七言律诗

御沟菡萏叶田田，使者双旌指汶川。鲁酒重邀山简醉，汉臣真羡马卿还。长河柳色摇征幰，细雨莺声入画船。无那故人双别泪，绨袍虽在复谁怜。
送宋牧仲别驾之黄州
作者：宋琬
朝代：清
体裁：古风

昔在天启朝，作人歌早麓。南宫三百人，中有先太仆。相国起中州，殷人系同族。连镳京洛游，晨夕叠往复。有来必尽欢，浊醪十馀斛。顾惟小子辈，辟咡俨伯叔。乾坤遘鼎革，相国秉钧轴。旁招天下士，滥收及鱼目。登堂脱芒屦，问答不嫌复。语及九原人，师容亦颦蹙。侧闻佳公子，妙龄十五六。倾都看卫玠，群公誇荀彧。惜哉两楹奠，繁华萎梁木。燕台展契阔，涕泪话畴夙。俛仰数年馀，沧桑一何速。君今佐黄州，岂曰耽微禄。御者古有言，骅骝戒初服。矧乃山川嘉，赤壁临江矗。周郎与苏子，怀古情毣毣。断岸雪千尺，轻舟帆一幅。公馀恣游眺，寄诗慰幽独。
送张尉生明府之任剑州
作者：宋琬
朝代：清

栈阁崔嵬涪水西，芙蓉十二与云齐。几年汉使迷金马，万里江流见石犀。讲学文翁今再觏，勒铭张载有新题。相思愁杀峨眉月，山木苍苍杜宇啼。
送张康侯进士赴选·其一
作者：宋琬
朝代：清
体裁：五言律诗

才子半为吏，如君方少年。一时惊綵笔，百里听朱弦。雨雪关山道，音书鸿雁天。梅花春信好，寄我上陵篇。
送张康侯进士赴选·其二
作者：宋琬
朝代：清
体裁：五言律诗

葭菼露苍苍，弓刀客子装。秦风馀驖驷，汉使重星郎。掣电徕天马，弹琴下凤凰。定蒙宣室问，灾异说维桑。
送张蔚生明府之任剑州·其一
作者：宋琬
朝代：清
体裁：七言律诗

使君双舄最东牟，忽报三刀领剑州。路出白盐沙滟滪，雨连青嶂鸟钩辀。频经战伐馀新鬼，近日征徭类反裘。退食从容公事了，刺桐花下听农讴。
送张蔚生明府之任剑州·其二
作者：宋琬
朝代：清
体裁：七言律诗

栈阁崔巍涪水西，芙蓉十二与云齐。几年汉使迷金马，万里江流见石犀。讲学文翁今再觏，勒铭张载有新题。相思愁杀峨眉月，山木苍苍杜宇啼。
送徐子九之任麻城
作者：宋琬
朝代：清

昭丘南望郁苍苍，有客鸣榔过武昌。楚国菁茅初入洛，汉臣词赋旧怀湘。月明挂席闻鸿雁，秋老登楼见凤凰。若到江南逢小谢，寄言幽梦满池塘。
送徐安士北上
作者：宋琬
朝代：清
体裁：七言律诗

乌衣珠树羡文孙，少小声华遍国门。乡里陆机推后劲，文章徐干有中论。即看雕鹗横秋日，莫为鲈鱼忆故园。待我荆高酒楼上，桂花开日醉金樽。
送方邵村归桐城
作者：宋琬
朝代：清
体裁：七言律诗

毡车犹忆赴辰韩，抆血郊原不及餐。一别北梁张俭去，再封三府蔡邕还。卢龙塞外霜鸿绝，鸭绿江深雪窖寒。襆被连床惊复喜，方知蜀道未为难。
送施尚白齑诏粤西
作者：宋琬
朝代：清
体裁：古风

昔在先朝全盛日，才人辈出肩相望。济南娄东擅独步，起家同拜秋官郎。白云轶事在人口，片词只句犹琳琅。百有馀祀调遂寡，作者谁复升其堂。宣城词客奋綵笔，重来西省生辉光。前身应是谢太守，风格不下陈思王。阅我姓名在囚隶，定交折节桁杨旁。赭衣逡巡不敢揖，况与法吏相颉颃。一人知己死不恨，区区此意安可忘。我皇献寿长秋宫，诏书捧出蓬莱殿。解泽宏敷万国欢，恩膏须使蛮方遍。冠盖煌煌四牡驰，羡君坐策临邛传。郁林父老困兵革，初列编氓称郡县。天生旌节使臣威，尉佗不敢仍南面。明珠翠羽贡王庭，玄龟象齿纷来献。鹧鸪南山毒雾垂，猩猩昼立猿声悲。伏波铜柱今在不，武溪之笛饶哀思。岭南少人多怪石，子文自此当幽奇。尹生今为二千石，与尔同门兄弟为。尊酒相于傥问讯，念余脱械当何时。北雁如经湘水回，因风且寄南征诗。
送既庭孝廉南归
作者：宋琬
朝代：清
体裁：七言律诗

杜宇声声飞柳绵，青门催送孝廉船。才辞梁狱逢君日，又是秦庭逐客年。惜别欲成芳草梦，怀人须有济江篇。故园不乏论文友，说与离愁亦黯然。
送曹澹馀少宰开府黔中·其一
作者：宋琬
朝代：清
体裁：五言律诗

青门一相送，陌上雪初消。前导骑驯象，殊恩解御貂。山川分五岭，风壤半三苗。幕府陈琳在，征途慰寂寥。
送曹澹馀少宰开府黔中·其二
作者：宋琬
朝代：清
体裁：五言律诗

八尺连钱马，银鞍玉凿蹄。赐从天厩内，直到夜郎西。文网宽边吏，壶浆拜远黎。应怜谢康乐，春草独含凄。
送曹顾庵归槜李·其一
作者：宋琬
朝代：清
体裁：七言律诗

塞鸿又向蓟门飞，送客登楼怅夕晖。虎豹九关书不达，莼鲈千里梦先归。征帆南浦惊红叶，落日西山敛翠微。君到当湖鸥鹭喜，银鱼何似薜萝衣。
送曹顾庵归槜李·其二
作者：宋琬
朝代：清
体裁：七言律诗

钱塘放棹月明时，不谓燕山共酒卮。弟子青云多早贵，伶官白首乞新词。论文赖有孔巢父，击筑今无高渐离。方物最饶黄雀美，尺书珍重幸相贻。
送李方山之溟南幕府
作者：宋琬
朝代：清
体裁：古风

海内大儿孔文举，生平未得相尔汝。湖上相逢惊我在，剥啄到门无一语。坐久方言在豫章，闻君遘祸如膺滂。凶问纷纷未敢信，可怜子敬人琴亡。大招赓罢涕沾襟，三竺烟峦喜共寻。西泠雨后暮潮长，南屏月落晓钟沉。李君磊落世无匹，昂藏七尺须眉气。酒酣不避武安侯，落拓翻愁灞陵尉。峭帆忽向桐庐去，从征万里滇池路。黄陵庙口鹧鸪飞，诸葛垒边猿狖度。异姓诸王谁最贤，汾阳幕府铜柱边。已闻握发礼缝掖，会看聚米画山川。尉陀既系吕嘉馘，珠履雍容需上客。羡君綵笔动星辰，挥毫坐使三苗格。临岐送罢渺天涯，一路莺啼杨柳花。坐中有客善长笛，为君更奏渔阳挝。
送李澹河掌科守制归里·其一
作者：宋琬
朝代：清
体裁：五言律诗

仙郎违画省，揽涕别青门。封事留三殿，遗书泣九原。明星瞻岳麓，春水问河源。寄谢云山曲，归心满故园。
送李澹河掌科守制归里·其二
作者：宋琬
朝代：清
体裁：五言律诗

蓼莪初罢咏，之子倍含凄。去国鸿犹在，及关莺正啼。清樽双阙外，芳草二陵西。为诵加餐句，殷勤戒马蹄。
送李舒章南还·其一
作者：宋琬
朝代：清
体裁：七言律诗

高楼短筑忆当年，细雨愁听日暮鹃。白纻漫酬青玉案，紫骝嘶绝绿杨天。何人更拟江南赋，有客思归下濑船。珍重河桥今夕酒，不堪双燕画梁前。
送李舒章南还·其三
作者：宋琬
朝代：清
体裁：七言律诗

苍茫何处问机山，送客登台望楚关。烟水欲成千里梦，干戈未遣五湖閒。樯悬明月乌啼切，草湿空城燕子还。脱帽相看聊伫立，为因风雨慰离颜。
送李舒章南还·其二
作者：宋琬
朝代：清
体裁：七言律诗

垂钓堪思申浦鱼，惊心重数乱离初。莺花又满咸阳路，龟策难知楚客居。碣石春寒犹有雁，茂陵云黯久无书。故人况逐扁舟去，满目江湖涕泪馀。
送李舒章南还·其四
作者：宋琬
朝代：清
体裁：七言律诗

芳草迷离落照明，当筵花影逐愁生。风尘惨澹怜孙楚，婚嫁流连误向平。山色西来烟欲暝，江流东去月无声。飘零俱是吹箫客，感慨还为猛虎行。
送李镜月孝廉归扬州
作者：宋琬
朝代：清
体裁：七言律诗

淮南落日水增波，客子先秋欲渡河。鸿雁隔江应未到，青山作屋许谁过。愁来但有伤心赋，夜半空闻扣角歌。不可久留丛桂树，王孙相向意如何。
送李长如工部擢关内道
作者：宋琬
朝代：清
体裁：五言排律

秦地金汤壮，王家玉树清。上卿司北斗，公子赋西京。密勿纶扉重，风流水部名。玄圭方锡帝，翠幰畀专征。礼乐夔龙典，弓戈召虎铭。搴帷朝问俗，缓带夜论兵。华岳三峰月，樊川二月莺。长鲸须筑观，细柳更开营。辇路青丝控，关门紫气迎。连镳叨奉引，把袂愧嘤鸣。见雁怀燕市，歌骊惜渭城。蒹葭之子什，缟纻古人情。三辅霓旌远，中台鹤发明。归朝应有诏，经术借玄成。
送楚鸿就试成均
作者：宋琬
朝代：清
体裁：七言律诗

吾家北榜誇三捷，跃马燕台愧老夫。后起者谁张赤帜，先声仗尔挽雕弧。陆机自是云间鹤，李广宁为辕下驹。此去蓬山应不远，七香车子听传呼。
送汪舟次游庐山
作者：宋琬
朝代：清
体裁：古风

好鸟非幽林，无以肆颃颉。名山无主人，游子惨不悦。我友施宣城，坐拥江西节。招我游匡庐，书来誇奇绝。开缄意已往，满眼见嵽嵲。惜哉物役牵，老惭筋力劣。扁舟凡屡舣，挂帆行复辍。之子乐穷探，芒鞋逝将别。中路见早梅，到日踏残雪。侧闻香炉峰，千寻挂虹霓。白云出床足，繁星可揽撷。置身岩壑间，森然见孤洁。寂寥徵君馆，芜没高僧碣。往者陶谢辈，诗篇或遗缺。山经与水志，登临须考覈。庐陵有故人，悬榻为君设。想像西轩中，开樽话所阅。何时一把茅，共向东林结。
送洪中堂视师五省
作者：宋琬
朝代：清
体裁：五言排律

圣主敷文德，宗臣镇远方。禁中颁虎节，天上过龙骧。车出周方叔，筹分汉子房。据鞍辞玉陛，聚米话金汤。祖帐倾朝辇，临岐拜御床。貂裘传内殿，羽扇到岩疆。七萃皆鱼丽，千旗尽鸟章。名驹追月疾，劲弩射潮强。鹅鹳知兵气，蛟龙避甲光。军中閒蹴鞠，陌上课条桑。料敌纡奇策，登民伫小康。楚人安叔子，蕃姓识汾阳。旌节安西部，弓刀出塞装。陈琳来幕下，王粲在戎行。不日埋铜柱，先声下越裳。蛮君输象齿，洞女贡椰浆。露布驰三殿，风烟静八荒。梅花参笛曲，杨柳入铙章。下客牵朝役，全家滞夜郎。苍梧云在望，黄耳信难将。子舍迷鸿雁，公行咏斧斨。亲衰难负弩，子弱解携筐。奏凯知无敌，还朝宴未央。山河开带砺，日月绘旂常。庶以钧陶力，斑衣归草堂。
送涂鹤皋赴南阳太守
作者：宋琬
朝代：清
体裁：七言律诗

熊轓秋日下岷嶓，共道刘琨揽辔过。西塞故人从此少，南阳循吏古来多。车前二月眠驯雉，陇上双岐表异禾。三户城边应露冕，几年生聚近如何。
送王古直之大名为周起三太守书记
作者：宋琬
朝代：清
体裁：古风

王郎家在钱塘郭，杨柳临湖起高阁。门外偏多载酒人，滑稽雄谈恣欢谑。一朝结束远行迈，匹马萧萧向河朔。衔杯借问所从谁，天雄太守开莲幕。劝君满饮缓离忧，大伾山中我旧游。霸迹销沉五鹿在，人烟稠叠二漳流。闾左频年苦征税，南箕北斗困诛求。来何暮哉二千石，苍生待尔抒良筹。黄梅日夜西泠雨，渺渺孤帆隔烟树。怀古应过白马津，挥鞭何处黎阳渡。此中词客有卢楠，松楸零落穿狐兔。式庐表墓主人恩，苗裔若在寻遗赋。未须洒泪向临岐，予亦依刘旧有期。剪烛定当蟋蟀夜，泛月或在鸬鹚陂。美酒从来数桑落，十千一醉乌容辞。郡人交说岑公孝，荐达敢誇魏无知。
送王古直之通州崔老山幕
作者：宋琬
朝代：清
体裁：七言律诗

宪使遥分虎节新，惊传记室得王珣。应无檄草劳才子，且喜琴樽共主人。地控卢龙连北极，歌成黄竹纪东巡。哀鸿遍野忧三转，翠辇经过赖尔陈。
送王子荆归蜀中·其一
作者：宋琬
朝代：清
体裁：五言律诗

扬舲向何处，万里下瞿塘。别酒听荷曲，还家问草堂。江流城郭在，兵气菊松荒。我亦飘零者，临岐泪数行。
送王子荆归蜀中·其二
作者：宋琬
朝代：清
体裁：五言律诗

同作西湖客，君为三峡行。荆扉邻虎穴，蜀语喜猿声。壶榼携亲串，儿童讶姓名。蹲鸱乡味美，努力事躬耕。
送王翰明游白下
作者：宋琬
朝代：清
体裁：七言律诗

高斋独卧病难胜，况送离人感慨增。杨柳春风江上笛，梅花疏雨佛前灯。白云不没三山影，黄鸟还飞六代陵。此别怜予憔悴甚，天门春色共谁登。
送王酉山之闽
作者：宋琬
朝代：清
体裁：古风

故人昔作恒州宰，解组归来今十载。墙东避世王君公，短笠长竿傍沧海。讵意柴桑卧未坚，一官迁谪向闽天。闽天一去万馀里，男儿心事剧可怜。乡国豺狼兼蜥蜴，竖毛砺爪相敦迫。拚将果树付樵青，强理须眉甘镊白。嗟余磬折风尘里，浮沉堪笑车生耳。各有深愁言不了，况复形容俱老矣。君之诸孙是我甥，大儿白皙能聪明。来时绕膝问其姨，归日挽须解送行。劝尔携家愁薄糈，团圞差足忘羁旅。饔飧且饱荔枝香，儿童应效娵隅语。闻道螺江征战苦，庚癸频呼泪如雨。好将心计佐藩宣，莫学君家短主簿。
送王钦承侍御按部山左
作者：宋琬
朝代：清
体裁：五言排律

闻道兰台使，新参补浴功。神羊元柱下，威凤本河东。珥笔星辰际，埋轮辇路中。抗词玄武仗，封事建章宫。方执中台法，还看大国风。安澜望蜃市，问俗过龟蒙。盐铁嗟空轴，干戈有伏戎。出来思鼓卧，不尽用车攻。膏雨人驱犊，清霜吏避骢。岱宗云跌宕，沧海日曈昽。揽辔莺声送，行春马步工。好将鸿雁咏，旦夕奏丹枫。
送畴三
作者：宋琬
朝代：清
体裁：七言律诗

先朝骢马旧威仪，阶下森森玉树枝。才子终军能作赋，世家韦孟有遗诗。骅骝北顾风云动，鸿雁南飞羽翮垂。相送登临还极目，昭王台草正迷离。
送程昆崙谪刺耀州
作者：宋琬
朝代：清
体裁：五言律诗

青衫人欲老，五马向西州。乡树黄河隔，山城漆水流。裤襦歌叔度，稼穑颂公刘。华岳登临后，题诗寄旧游。
送胡怡斋归云南·其一
作者：宋琬
朝代：清
体裁：七言律诗

蓟门杨柳色初黄，闻道双旌下夜郎。久向滇南瞻衮绣，喜从河朔共杯觞。牙签斑管喧终夕，骏马貂裘出尚方。别后诗筒须远寄，昆明池上有珠光。
送胡怡斋归云南·其二
作者：宋琬
朝代：清
体裁：七言律诗

缟纻才贻叹解携，离心芳草共萋萋。人如萧史歌青凤，赋过王褒祝碧鸡。明月三更应入梦，春山万里总堪题。何人中路同脩禊，空羡桃花逐马蹄。
送胡湘孙归虞山
作者：宋琬
朝代：清
体裁：七言律诗

客中送客已沾裳，况送穷交泪数行。老矣尚怜舟作屋，归与何处醉为乡。才能玩世真堪隐，我不如卿未敢狂。欲采芙蓉渺烟水，阖闾城外月苍苍。
送胡湘孙归虞山
作者：宋琬
朝代：清
体裁：七言律诗

楚歌相对冱寒馀，朔雪残灯诵卜居。良友何如衔翼鸟，故人真作过河鱼。路傍禾黍韩陵石，箧里蛟龙禹穴书。尚有西曹钱比部，绨袍清泪独怜予。
送艾石五兄之任蜀臬·其一
作者：宋琬
朝代：清
体裁：七言律诗

迢遥宪节赴成都，清问皋陶帝曰俞。共道一星销贯索，即看万井颂驺虞。锦江风物花深浅，春草池塘梦有无。小弟周南独留滞，好将双鲤寄东吴。
送艾石五兄之任蜀臬·其三
作者：宋琬
朝代：清
体裁：七言律诗

彩鹢光辉照石头，骊歌将唱复迟留。山川蜀道黄牛险，烟雨秦淮白雁秋。寒月舟航须早达，衰年药物许相求。此方蒟酱兼筇竹，莫惜飞凫托远邮。
送艾石五兄之任蜀臬·其二
作者：宋琬
朝代：清
体裁：七言律诗

蒹葭江上露凄凄，况复蚕崖雪岭西。执法并州瞻旧节，勒铭剑阁待新题。韦皋伫补中朝衮，温峤方然五夜犀。到日相思知倍切，峨眉山月杜鹃啼。
送艾石五兄之任蜀臬·其四
作者：宋琬
朝代：清
体裁：七言律诗

数年小草已无心，散发行歌感陆沉。麋鹿山中甘自放，鹡鸰原上谊何深。干霄敢望称双剑，焦尾还堪制一琴。无那惠连偏涕泪，谢庭元自有知音。
送荀淑公归里二首·其一
作者：宋琬
朝代：清
体裁：七言律诗

童稚追随竹马年，康成门下客如烟。过庭共羡星辰聚，负笈亲承弟子篇。乡国陆沉桑变海，鬓毛萧飒雪盈颠。耦耕亟为求黄犊，七子峰前有石田。
送荀淑公归里二首·其二
作者：宋琬
朝代：清
体裁：七言律诗

客中况复唱骊歌，典尽鹴裘唤奈何。乱后山川那可问，别来亲串竟无多。世情落落休弹铗，归梦迢迢在伐柯。君到淮阴倍惆怅，王孙祠畔满青莎。
送董樵谷孙书石归东山草堂
作者：宋琬
朝代：清
体裁：七言律诗

二子乘驴踏雪回，数声鸿雁不胜哀。知君自爱山中桂，顾我谁题岩下梅。南郭子綦高隐地，东方曼倩滑稽才。苍茫天地能容汝，何得常衔浊酒杯。
送袁宏一进士归平乐二首·其一
作者：宋琬
朝代：清
体裁：五言律诗

曲江方罢宴，万里命扁舟。天语瞻龙衮，秋风达象州。丁年推后劲，丙夜借前筹。应慰高堂梦，宫袍五色浮。
送袁宏一进士归平乐二首·其二
作者：宋琬
朝代：清
体裁：五言律诗

良友惜分携，藤江望欲迷。同归莺渐老，岐路马频嘶。树暗桄榔雨，山深猿狖啼。袁家渴尚在，为我问愚溪。
送褚旦旭比部赍诏登莱
作者：宋琬
朝代：清
体裁：七言律诗

凤书五色下蓬莱，锦里双旌使者回。王母白云留殿陛，仙人碧海见楼台。广陵枚叟观涛赋，京兆田郎题柱才。倘过吾庐三径内，寄言松菊欲归来。
送许鹤沙臬长之任滇南·其一
作者：宋琬
朝代：清
体裁：古风

君昔在承明，珥笔侍先帝。视草香炉边，朝夕资献替。爰辍讲幄臣，俾以屏藩计。再拜出阙廷，至尊颇凝睇。敢辞剑门险，弥节章江澨。龙髯泣鼎湖，乾坤忽阴曀。采莼三泖滨，听鹤九皋唳。今皇法汤文，求治一何锐。刑期于无刑，要囚不忍蔽。深宫念遐陬，眷此西南裔。上古所不臣，版图乃新隶。谁能宣朕心，黔黎免黥劓。淑问如皋陶，钦哉汝其继。
送许鹤沙臬长之任滇南·其三
作者：宋琬
朝代：清
体裁：古风

祖道宣武门，冠盖盛华簪。健儿拥弓刀，载骤何骎骎。方将归子舍，岁晏慈母心。平生未离膝，此别实难任。况乃渡五溪，风涛多毒淫。揽涕向客言，浊酒不盈斟。临岐执君手，太息忽沾襟。请歌小宛篇，恭人如临深。勖哉迈种德，庶慰兰陔吟。昔贤隽不疑，高堂有良箴。
送许鹤沙臬长之任滇南·其二
作者：宋琬
朝代：清
体裁：古风

朔风凄以冽，鸿雁鸣啾啾。芦沟雪一丈，桑乾冻不流。之子瘦如玉，未胜鼲鼠裘。岂不惜离群，王程不敢留。驱车远行迈，驾言赴昆州。碧鸡与金马，上与白云浮。其地联百蛮，兵兴困诛求。哀哀此孑遗，惨惨歌蜉蝣。干羽格有苗，禹功犹可修。愿言宽文网，敷政在优柔。夜郎归汉德，白雉来宗周。要荒致刑措，圣主解殷忧。登临多暇日，新诗烦远邮。
送许鹤沙臬长之任滇南·其四
作者：宋琬
朝代：清
体裁：古风

今春客君里，赋别白苧城。何期游京洛，送君万里行。因题尺素书，为我贻友生。琅琊盛才俊，父子擅诗名。箧中竞渡篇，淡墨纷纵横。周颙有别墅，坐对机山平。留客大床眠，自煮鲈鱼羹。广川兄弟好，繁露书已成。布衣延陵君，北郭开柴荆。醉中喜联句，往往通鸡鸣。别来未云久，斗柄东北倾。诸君定相忆，问讯饶深情。但言客憔悴，方将谒公卿。何由托阳鸟，奋翼渡南征。
送赵昆石之永安学博
作者：宋琬
朝代：清
体裁：七言律诗

将随归雁到榕城，短桨冲波一叶轻。海内谁知闵仲叔，闽南今得郑康成。吹残长笛应裁赋，阅尽名山好论兵。斗酒最怜京口路，故人涕泪有班荆。
送赵眉鲁之任万年·其一
作者：宋琬
朝代：清
体裁：五言律诗

送君蓟门外，飞舄豫章城。小邑仍愁税，南荒未解兵。弹琴驱虎去，买犊劝农耕。束带应多暇，匡庐踏月行。
送赵眉鲁之任万年·其三
作者：宋琬
朝代：清
体裁：五言律诗

见说予兄病，兼裁令弟书。平安无使到，萧索傍谁居。橘柚美人思，蒹葭使者车。若逢彭蠡雁，莫使好音疏。
送赵眉鲁之任万年·其二
作者：宋琬
朝代：清
体裁：五言律诗

少年依下里，奇字问东邻。弓冶千秋泪，乾坤双鲜民。鲈鱼吾有梦，泽雉尔能驯。潘岳初为令，风波敬此身。
送赵眉鲁成进士归里
作者：宋琬
朝代：清
体裁：七言律诗

有客言归碣石宫，锦袍车骑自雍容。舟中共羡李元礼，洛下惊看陆士龙。白鹤朱弦堪并载，青箱玄草旧相从。故人若问燕台客，为说穷愁事事慵。
送钱既白之太湖兼寄李溉林明府
作者：宋琬
朝代：清
体裁：七言律诗

念尔先朝供奉班，几年漂泊乱离间。柏梁已逐风云散，蓬径从教岁月閒。逋客百年惟钓艇，藏书千里问名山。司空原上花争发，闻道潘安鬓未斑。
送长益之周中丞幕府·其一
作者：宋琬
朝代：清
体裁：七言律诗

宪府霜轺出凤池，二东人赋衮衣诗。主逢陶侃才方展，座有王珣喜可知。需罢茧丝哀杼轴，亟除薤本问狐狸。预磨一片徂徕石，早晚封峦好勒碑。
送长益之周中丞幕府·其二
作者：宋琬
朝代：清
体裁：七言律诗

曾为东道三年别，何意南冠万古冤。弹铗不劳歌幸舍，上书无计达天门。同袍欲作秦庭哭，岐路堪销楚客魂。百口累卿须付托，再生深望主人恩。
送霍鲁斋侍御备兵吴兴·其一
作者：宋琬
朝代：清
体裁：五言律诗

旌节霅溪滨，兰台出牧新。省风须揽辔，恋阙欲埋轮。山色摇行幰，湖光映吏人。南东筐篚尽，须汝奏枫宸。
送霍鲁斋侍御备兵吴兴·其二
作者：宋琬
朝代：清
体裁：五言律诗

共惜青骢远，犹馀白简威。搴帷歌颂起，去国谏书稀。野老迎朱绂，良朋把绣衣。中朝思汲黯，綵鹢莫轻飞。
送顾勉斋督饷楚中
作者：宋琬
朝代：清
体裁：七言律诗

柳色依依边马鸣，故人万里赋西征。汉江旧绕褒斜谷，蜀道新悬骠骑营。碛里梅花春不度，楼中羌笛夜偏清。相看怀抱萧条尽，陇水秦云雁几声。
送高励昌孝廉守制·其一
作者：宋琬
朝代：清
体裁：五言律诗

秋水青门外，含凄挽素车。感君孺子泣，使我故人嗟。荒草迷归骑，孤帆隐暮笳。蓼莪那忍读，聊复诵蒹葭。
送高励昌孝廉守制·其二
作者：宋琬
朝代：清
体裁：五言律诗

良友悲遗线，扁舟跣步回。何堪乌鸟恨，重以鹡鸰哀。白菟能依墓，黄金欲筑台。莫愁书不达，北雁又将来。
送龚孝升先生守制归庐江·其一
作者：宋琬
朝代：清
体裁：五言律诗

摇落秋风里，登高见素车。周南太史泪，江表子山书。蟋蟀声中舫，蒹葭影外庐。故人曹子建，寂寞意何如。
送龚孝升先生守制归庐江·其二
作者：宋琬
朝代：清
体裁：五言律诗

冠舄思商老，烽烟泣楚臣。青枫千里暮，白雁五湖滨。击筑人皆散，垂纶事果真。孤帆对明月，处处客愁新。
送龚芝麓太常起复还京师
作者：宋琬
朝代：清
体裁：七言律诗

广陵箫鼓夜沈沈，夹道莺花接禁林。淝水岂容龙卧久，云门重有凤来临。西雍尚识明堂位，下管谁陈韶濩音。京洛故人如问讯，为言衰飒二毛侵。
送龚芝麓起复还京
作者：宋琬
朝代：清
体裁：七言律诗

长安邸第旧朱楼，帘捲珊瑚玉作钩。结客樽前销蜡炬，退朝花下散名驺。南归岁月怀三秀，北望关山咏四愁。旧日酒徒零落尽，桑乾呜咽水交流。
道上见除目吴赞皇擢庄浪副宪吴由巩昌守道调
作者：宋琬
朝代：清
体裁：七言绝句

玺书飞下古凉州，旌节还为山塞游。见说使星如弱水，一生只解向西流。
遣怀
作者：宋琬
朝代：清
体裁：七言律诗

年来惟悴客江关，草草经营水石间。渐喜疏桐能受雨，尚怜新竹未成斑。官同社燕秋南北，门对江鸥日往还。归计祇今馀白发，移家终欲傍青山。
遣愁
作者：宋琬
朝代：清
体裁：七言律诗

忽忽垂头常似睡，春风作意侮愁人。素琴暂弄日难暮，浊酒方醒天未晨。面上经旬垢一洗，镜中何事眉双颦。梅花零乱凭谁寄，羞见围墙燕子新。
邢州初度
作者：宋琬
朝代：清
体裁：七言律诗

迢递关山木叶稀，故园又负钓鱼矶。明河射角夜将半，秋露如珠客未归。蟋蟀多愁啼复咽，寒萤无力倦还飞。谁知八月乘槎者，犹着单衫越布衣。
邢州道中
作者：宋琬
朝代：清
体裁：七言绝句

暮云驱马意徘徊，钜鹿城头画角哀。无限太行遮不断，西风万里逐愁来。
邯郸
作者：宋琬
朝代：清
体裁：七言律诗

赵王宫北古丛台，歌舞当年翠辇来。白马大梁公子过，黄金东海鲁连回。三千珠履人何往，十五银筝歌自哀。寂寞平原抔土在，麒麟荒缺卧苍苔。
邵令公六秩寿
作者：宋琬
朝代：清
体裁：五言律诗

人自烟霞侣，名从方技尊。上池披玉笈，大隐赋衡门。橘映苏耽井，花明甪里村。称觞多上客，熳烂醉芳樽。
郜凌玉比部
作者：宋琬
朝代：清
体裁：七言律诗

萧萧飞雁朔风吹，又是秋官襆被时。万古黄沙羁客泪，一编白雪法曹诗。夜来剑气星辰动，海上琴声鸟雀悲。范叔一寒真彻骨，故人何以疗余饥。
郜凌玉直宿西曹见惠新刻赠诗二首·其一
作者：宋琬
朝代：清
体裁：七言律诗

古人相向意忡忡，尊酒悲歌吾道穷。岂有骅骝依皂栈，谁教海鸟闭雕笼。我无蚕室千年草，君自龙门百尺桐。灯火阑珊知未寝，不堪哀柝月明中。
郜凌玉直宿西曹见惠新刻赠诗二首·其二
作者：宋琬
朝代：清
体裁：七言律诗

摧颓衰鬓久离群，咫尺蛩声隔耳闻。燕市欲寒思击筑，楚囚何意尚论文。羁人北寺愁黄叶，词客西曹起白云。读罢新诗兼露布，羡君跃马渡横汾。
郭岩立将军初度
作者：宋琬
朝代：清
体裁：七言律诗

征南幕府客如何，初度开筵燕喜多。檄到剑门真不险，年来江水竟无波。紫苞近出筼筜谷，绿醑长浮鹦鹉螺。闻道雪儿新授曲，谱将莺语入铙歌。
郭辉竹太夫人寿
作者：宋琬
朝代：清
体裁：古风

君不见东汉郭林宗，辞禄躬耕养其母。又不见东晋陶士行，高堂剪发延佳友。古之英雄磊落人，壸德千秋垂不朽。余也平生风雨交，郭氏诸郎堪白首。丹穴惊誇鸑鷟毛，渥洼真见麒麟走。季布千金一诺轻，相如四壁贫何有。门外偏多车马迹，论文往往横星斗。供客惟馀桀畔鸡，呼儿夜剪园中韭。甲申之岁起龙蛇，雀鼠豺狼坏我家。翟公宾客半零落，鹡鸰原上昏风沙。肝胆一朝成楚越，挥戈奋臂磨其牙。诸郎意气挺身出，旁人动色为咨嗟。阴霾见日事终雪，阿母闻之匕箸加。琐尾归来经荡析，再得登堂增感激。伊余深愧稚圭文，多君未捧毛生檄。绛帐春风并授经，前列生徒后长笛。闺闱之内有严师，至今七十犹亲绩。初度欣逢梦月辰，清秋八月场初涤。开筵讵羡紫驼峰，充盘共列红蕖菂。歘闻宾客四方至，徒御盈门马在枥。白饭青刍餍所需，咄嗟而具忘勤劬。綵衣烂熳拜且舞，儿孙宴笑吹笙竽。我闻西方有美曰戴胜，金支翠羽诚虚无。又闻凤凰之子名鹓雏，食啄丹泉栖碧梧。岂如此母令名兼寿考，青精不饭颜色腴。何以进之绿玉鸠，又何觞之紫霞瓯。乡国咸宗敬姜教，多士欣从叔度游。郭生郭生百不忧，高材岂合终田畴。明年上书见天子，归来上寿陈嘉羞。预敕中厨具鸡黍，重醉东皋花萼楼。
酬施屺云比部三首·其一
作者：宋琬
朝代：清
体裁：五言律诗

积毁成疵贱，逢君宛旧知。青霜燕市客，白雪郢中词。握手怜张俭，论文忝惠施。馀生真不恨，感恻泪痕滋。
酬施屺云比部三首·其三
作者：宋琬
朝代：清
体裁：五言律诗

白云使者署，王李旧联镳。大雅留前代，伊人起圣朝。赋从竹里重，诗接建安遥。客意方摇落，羁魂赖尔招。
酬施屺云比部三首·其二
作者：宋琬
朝代：清
体裁：五言律诗

尔历金华省，来司城旦书。余逢钩党狱，得把美人裾。官况萧疏甚，交情束缚馀。平明须早奏，莫使泣枯鱼。
酬赠方尔止
作者：宋琬
朝代：清
体裁：七言律诗

蹉跎华发又新年，老去情亲倍可怜。玩世一探龟策传，劝予三复马蹄篇。翻惊处士门如市，谁信为郎室似悬。闻道谢家山色好，桃花开日扣鱼船。
酬赠方尔止·其一
作者：宋琬
朝代：清
体裁：七言律诗

润州为客叹风尘，与子成言共隐沦。歘尔干戈催割席，飘然湖海愧垂纶。狂歌直作东门达，浪迹还如北郭贫。总为故人滋缱绻，来分憔悴卧江滨。
酬赠方尔止·其三
作者：宋琬
朝代：清
体裁：七言律诗

博物兼通方外思，京房扁鹊岂尊师。已违出处何须卜，但有穷愁不可医。绕屋琴书收药后，一樽风雪下帘时。萧斋诵读犹能暇，赖尔晨昏与析疑。
酬赠方尔止·其二
作者：宋琬
朝代：清
体裁：七言律诗

谩讶相逢是老夫，几年忧患两人俱。旧游今尚怀三泖，大隐何妨在五都。注易渐深窥罔象，草玄未就泣童乌。伤心不待回车哭，望思归来泪已枯。
醉花阴·闵园
作者：宋琬
朝代：清

寸余天似柴窑碧。修竹穿篱出。满地碎秋声，白鸟青虫，生长芙蓉国。森然奇鬼池边石。红叶缠青壁。屐齿意忘归，醉倚层楼，三弄枫林笛。
醉花阴·闵园
作者：宋琬
朝代：清
体裁：词

雨馀天似柴窑碧。修竹穿篱出。满地碎秋声，白鸟青虫，生长芙蓉国。森然奇鬼池边石。红叶缠青壁。屐齿竟忘归，醉倚层楼，三弄枫林笛。
采桑子 其一 赠歌者陈郎并柬西樵
作者：宋琬
朝代：清
体裁：词

樱桃时节樱桃郑，改作崔徽。夺得鸾鎞。轻燕翩翩掌上飞。红牙按罢黄金缕，卸却罗衣。一段娇痴。羞杀西楼穆素辉。
采桑子 赠歌者陈郎并东西樵二首 其一
作者：宋琬
朝代：清

樱桃时节樱桃郑，改作崔徽。夺得莺鎞。轻燕翩翩掌上飞。红牙按罢黄金缕，卸却罗衣。一段娇痴。羞杀西楼穆素辉。
采桑子 赠歌者陈郎并东西樵二首 其二
作者：宋琬
朝代：清
体裁：词

灯前倦倚娇无力，臂作匡床。重理清商。一串骊珠绕画梁。暮云朝雨今宵梦，错赋催妆。何物王郎。醉里温柔更有乡。
采桑子·梅花
作者：宋琬
朝代：清
体裁：词

试将风格閒评品，谁得相宜。谁得相宜。除却湘妃定洛妃。枝头只许栖幽鸟，燕子来迟。燕子来迟。不见云英未嫁时。
采桑子·梅花
作者：宋琬
朝代：清

试将风格闲评品，谁得相宜。谁得相宜。除却湘妃定洛妃。枝头只许栖幽鸟，燕子来迟。燕子来迟。不见云英未嫁时。
采桑子·舟中见雁有感
作者：宋琬
朝代：清
体裁：词

今春曾送回乡雁，欲赋归欤。欲赋归欤。为报闺人扫敝庐。今秋又见南飞雁，岁聿其除。岁聿其除。却悔今春枉寄书。
采桑子·赠歌者陈郎并东西樵二首
作者：宋琬
朝代：清

樱桃时节樱桃郑，改作崔徽。夺得莺鎞。轻燕翩翩掌上飞。红牙按罢黄金缕，卸却罗衣。一段娇痴。羞杀西楼穆素辉。灯前倦倚娇无力，臂作匡床。重理清商。一串骊珠绕画梁。暮云朝雨今宵梦，错赋催妆。何物王郎。醉里温柔更有乡。
重晤李舒章·其一
作者：宋琬
朝代：清
体裁：七言律诗

漠漠阴风吹草莱，故人悲喜更衔杯。竞传河朔陈琳檄，谁念江南庾信哀。避地何如金马署，伤心莫问柏梁台。蛾眉自昔逢谣诼，嗟尔登高作赋才。
重晤李舒章·其二
作者：宋琬
朝代：清
体裁：七言律诗

曾向燕山对落晖，重来陵谷已全非。即看明主无金碗，何事孤臣泣纻衣。春霭凤凰朝起草，夜深乌鹊绕林飞。艰难剩有吴钩在，回首江湖事事违。
重过孙丹芝园
作者：宋琬
朝代：清
体裁：七言律诗

零落西园旧草亭，相逢无那眼还青。一时问讯兼麋鹿，几载漂摇叹鹡鸰。对雪一尊红树近，怀人千里碧云停。北来剩有离群泪，弹入朱弦不忍听。
重题紫云画卷·其一
作者：宋琬
朝代：清
体裁：七言绝句

朱唇曼睩映吴绡，犹恐丹青粉易销。他日休歌河满子，忆郎佳句念奴娇。
重题紫云画卷·其二
作者：宋琬
朝代：清
体裁：七言绝句

画图冉冉带微颦，祇为萧郎被放新。赋奏长门应有日，天寒绣被属何人。
金公子挽诗·其一
作者：宋琬
朝代：清
体裁：七言绝句

东阁频开预扫门，海桐花下对诸昆。何堪宴罢东篱后，玉树摧残白日昏。
金公子挽诗·其七
作者：宋琬
朝代：清
体裁：七言绝句

青鸟书来阿母池，自言亭午是归期。千年小别须臾事，无那高堂永夜悲。
金公子挽诗·其三
作者：宋琬
朝代：清
体裁：七言绝句

五陵公子拥骅骝，争羡谦谦马少游。此日辍舂闻巷哭，帝京何处玉为楼。
金公子挽诗·其九
作者：宋琬
朝代：清
体裁：七言绝句

闻道华阳有异人，丹丘来往只逡巡。若将仙箓从容访，应到方壶友列真。
金公子挽诗·其二
作者：宋琬
朝代：清
体裁：七言绝句

乌衣冠盖尽雍容，黄石高门尔最恭。奉引定知能数马，佳期犹惜未乘龙。
金公子挽诗·其五
作者：宋琬
朝代：清
体裁：七言绝句

乌几匡床下夕帷，园林花发未曾窥。生憎天上无才子，待尔亲题绛阙碑。
金公子挽诗·其八
作者：宋琬
朝代：清
体裁：七言绝句

东山丝管不胜哀，梦里欢颜得暂开。虎阜莺花行乐地，那堪重起望思台。
金公子挽诗·其六
作者：宋琬
朝代：清
体裁：七言绝句

亲捧篮舆侍谢公，香炉峰畔御长风。招魂不待巫咸卜，只在丹枫翠霭中。
金公子挽诗·其十
作者：宋琬
朝代：清
体裁：七言绝句

笙鹤缑山去不归，仙人应亦恋亲闱。他年华表重来日，莫著云衣著綵衣。
金公子挽诗·其四
作者：宋琬
朝代：清
体裁：七言绝句

元恺家声数季騧，羊车曾历洛阳街。空馀古锦囊中句，不与琅玕骨并埋。
金又镳吴素求王殿邦招同王敬哉米吉土王胥庭家兄答昊观剧分赋
作者：宋琬
朝代：清
体裁：七言律诗

花落燕台起暮尘，红牙小拍正宜春。最怜此日新丰柳，况对西园供奉人。三叠何戡殊未老，百年优孟竟谁真。浮生南北如飘梗，饮罢无归叹此身。
金太傅斋中赏牡丹·其一
作者：宋琬
朝代：清
体裁：七言律诗

东山丝管乐无涯，春色先临太傅家。退食不言温室树，归田偏种洛阳花。烟笼曲榭施青障，月映层城簇绛霞。欲扫朱门依幸舍，醉归恐污相君车。
金太傅斋中赏牡丹·其二
作者：宋琬
朝代：清
体裁：七言律诗

为探梅花邓尉来，平津池馆共徘徊。恰逢气朗天清候，惊见姚黄魏紫开。白纻临风还自按，玉盘承露更须栽。何人东阁吟红药，授简应惭谢朓才。
钓台图歌赠马兰台山人
作者：宋琬
朝代：清

九峻山人聊玩世，伏波将军之苗裔。家在渼陂紫阁间，孤情独与烟霞契。弹筝叩缶本秦声，裂芰为衣皆楚制。儒冠误人几半生，秋风屡雪刘蕡涕。长焚笔砚事丹青，泼墨吮毫称绝艺。横皴酷似黄大痴，细染还宗吴仲圭。近代以来数文沈，嘉隆而后作者谁。山人工意不工似，匠心自出无专师。卢龙山水颇不恶，韩家钓台尤最奇。一峰高入白云里，登楼坐见海沧湄。游人欲绘每束手，譬如写照难须眉。一日坐我悠然堂，解衣䃲礴无人窥。须臾图成挂诸壁，高岩邃谷光参差。瀩澹旋涡渔艇立，窈冥洞口烟萝垂。主人韩生有狂癖，此台自尔高曾贻。见图再拜悲且喜，重之不啻商尊彝。便买贞珉勒山侧，酹酒欲告山灵知。山人此别欲何往，赠汝一枝筇竹杖。避世宜从麋鹿群，结庐高卧仙人掌。宁恤床头妻子饥，要令胸中丘壑长。我今持节越王城，兰渚剡溪恣偃仰。预拂霜绡以待君，一挥欲使群山响。记取雪深一丈时，山人须鼓山阴桨。
钓台图歌赠马兰台山人
作者：宋琬
朝代：清
体裁：古风

九嵏山人聊玩世，伏波将军之苗裔。家在渼陂紫阁间，孤情独与烟霞契。弹筝叩缶本秦声，裂芰为衣皆楚制。儒冠误人几半生，秋风屡雪刘蕡涕。长焚笔砚事丹青，泼墨吮毫称绝艺。横皴酷似黄大痴，细染还宗吴仲圭。近代以来数文沈，嘉隆而后作者谁。山人工意不工似，匠心自出无专师。卢龙山水颇不恶，韩家钓台尤最奇。一峰高入白云里，登楼坐见沧海湄。游人欲绘每束手，譬如写照难须眉。一日坐我悠然堂，解衣磐礴无人窥。须臾图成挂诸壁，高岩邃谷光参差。瀩澹旋涡渔艇立，窈冥洞口烟萝垂。主人韩生有狂癖，此台自尔高曾贻。见图再拜悲且喜，重之不啻商尊彝。便买贞珉勒山侧，酹酒欲告山灵知。山人此别欲何往，赠汝一枝筇竹杖。避世宜从麋鹿群，结庐高卧仙人掌。宁恤床头妻子饥，要令胸中丘壑长。我今持节越王城，兰渚剡溪姿偃仰。预拂霜绡以待君，一挥欲使群山响。记取雪深一丈时，山人须鼓山阴桨。
钟声
作者：宋琬
朝代：清
体裁：七言律诗

玉漏丁丁秋未央，金钟杵杵带微霜。千门曙色闻长乐，六代馀声在景阳。红叶树摇山寺晓，白蘋风袅客船凉。无端只解催残梦，不遣愁人到故乡。
钱宫声太夫人七帙诗十二韵
作者：宋琬
朝代：清
体裁：五言排律

南国推贤媛，名齐鲁敬姜。鬻钗充杂佩，织纬奉尊章。居傍皋桥侧，衣分月殿香。一灯荧绛帐，奕叶守青箱。雨雪丸熊胆，机丝咏蟹筐。镜鸾初罢舞，阶凤已高翔。马步騊駼速，天书纶綍光。佳辰悬锦帨，上客奏笙簧。王母贻青鸟，诸孙跨白羊。充盘麟作脯，计历海为桑。玉树交相映，金英秀未央。欣从犹子后，拜手得升堂。
钱黍谷初度
作者：宋琬
朝代：清
体裁：七言律诗

嘉平云物纪深冬，上客悬弧此日逢。共向车中看洗马，还因柱下见犹龙。醉归画省琼为佩，雪照金尊玉作峰。极目烟霄天尺五，几时京洛复游从。
钱黍谷画兰歌
作者：宋琬
朝代：清
体裁：古风

性本爱幽兰，常欲制为佩。得作江南游，芳菲日相对。晨夕卧其下，怡情惟灌溉。惜哉中弃捐，官贫莫能载。钱郎赠我白团扇，綵毫善写沅湘态。烟姿雾质半空濛，墨气淋漓羞粉缋。我闻画兰如画眉，最难髣髴双螺黛。钱郎本自江海人，能事相成盖有因。坐拥婵娟称畏友，牙签斑管常随身。羸马归来爽鸠署，美人当镜生微颦。骕骦之裘脱酤酒，清樽对雨花开晨。幽窗小鬟擘笺待，玉台高咏声何新。雪儿十五能吴歌，更解丝桐妙入神。箜篌一曲歌一阕，流光宛转飞梁尘。绾袖濡毫染麝煤，紫茎綵叶交纷纶。婉娈能令卉木荣，九畹开遍无冬春。珍重古人交谊好，相思千里遗芳草。裋褐逢君宛洛间，抵掌论文非不早。便留此幅付添丁，大璐明珰信非宝。箧有吴江一匹练，砑光不减鹅溪缟。东轩茶熟莺正啼，乘兴还须为余扫。何用重询屈大夫，看取文君作腹稿。
铜雀台
作者：宋琬
朝代：清
体裁：七言律诗

三台缥缈郁相望，俯眺中原接太行。凤觜香残歌舞散，鱼鳞瓦冷馆池荒。漆灯讵有千年焰，繐帐空施八尺床。何似金人汾水上，茂陵风雨泣刘郎。
铜雀台
作者：宋琬
朝代：清

三台缥缈郁相望，俯眺中原接太行。凤觜香残歌舞散，鱼鳞瓦冷馆池荒。漆镫讵有千年焰，穗帐空施入尺床。何似金人汾水上，茂陵风雨泣刘郎。
锦鸡
作者：宋琬
朝代：清
体裁：五言律诗

暂谢华虫侣，来依青雀舟。应无稻粱志，不待网罗求。敢望颁章服，惟应舞画楼。失身由自衒，感叹不能休。
长信秋词
作者：宋琬
朝代：清
体裁：古风

人言剑阁艰，妾道长门险。频教翠辇回，坐叹朱扉掩。寒砧高下声，流萤四五点。残月下帘栊，自熨湘纹簟。
长安春兴·其一
作者：宋琬
朝代：清
体裁：七言绝句

桃李催成上巳天，高梁桥外柳如烟。香车金犊年年过，买尽春风是管弦。
长安春兴·其二
作者：宋琬
朝代：清
体裁：七言绝句

长安二月早莺啼，杨柳朱楼覆翠堤。多少五陵游侠客，马蹄偏向御沟西。
长春寺上人送菜
作者：宋琬
朝代：清
体裁：五言律诗

园叟携筐至，青丝束紫茎。佐予脱粟饭，分尔露葵羹。野客能忘酒，家人不辨名。伊蒲新雨后，来看月华盈。
长歌为沈时沛孝廉生日作
作者：宋琬
朝代：清
体裁：古风

沈侯系自休文出，卓荦丰姿美无匹。当时作赋章华宫，七泽骅骝君第一。余也瞠乎趋后尘，片言相许成胶漆。尔我翩翩俱少年，飞扬意气生云烟。白铜堤上闻高咏，黄鹤楼中几醉眠。谁谓阳春和者寡，綵毫落纸千人传。几年飘荡干戈际，握手燕山论往事。阙下难陈贾谊书，座间时露祢衡气。自是才人数每奇，折腰手板将为吏。蓟门雪花大如席，记君悬弧是今夕。斗酒十千纷献酬，登堂尽是江海客。壮志还看剑似霜，流年坐叹髯如戟。沈侯尽此金叵罗，我令婵娟二八为君歌。丈夫贵有四方志，汉家边吏功勋多。骏马貂裘行出塞，君今不醉将如何。
长歌寄怀姜如须
作者：宋琬
朝代：清
体裁：古风

甲寅之岁汝降初，我生汝后七月馀。竹马春风事游戏，鸡犬暮归同一闾。君家黄门早射策，盛年谒帝承明庐。有儿颜色娇胜雪，珠襦绣褓青羊车。予时抱持著膝上，许以弱女充扫除。是时两姓雁行敌，绛华朱萼相扶疏。操觚握椠众所羡，汝南颍上名非虚。城东茆屋先人筑，清渠一道穿乔木。同辈相携五六人，缥缃罗列开签轴。冬菁作饭饱饔飧，布衾共卧忘休沐。自是辕驹行步迟，却看雕鹗拚飞速。当时天步日艰难，戎马交驰疆圉蹙。盗贼纵横贾谊哀，国是纷纭蔡邕逐。钩党方严谁见收，多君置橐供饘粥。一朝变起尘沙飞，老亲白首同日归。骨肉摧残那忍道，馀生孤孑将畴依。渡江浮海无消息，飘泊不辞寒与饥。予归已类辽城鹤，十人九人存者稀。行经旧巷不复识，高台倾圮无门扉。旅谷生庭故井塌，鸱鸮昼啸狐狸肥。有客传书知汝在，但言北望常沾衣。携家流落栖江左，出处怜予无一可。旧业虽馀数顷田，犁锄欲把谁能那。况复陈留风俗衰，青兕玄熊啼向我。应诏公车解褐衣，勉寻升斗羞卑琐。兔丝未附女萝枝，明珠已碎珊瑚颗。三十馀年尽苦辛，回头万事伤心夥。君有慈闱我母同，老人苦欲思山东。男呻女吟归不得，到今兄弟犹飘蓬。给谏桐乡有遗泽，季也常依皋伯通。展转崎岖二千里，蓄甘负米心忡忡。伯兮蹭蹬遭戕贼，黄鸟之诗伤我衷。鹡鸰高冢郁相望，昔何荣盛今何穷。古人四十称强仕，尔我年犹非暮齿。形骸老丑青镜中，鬓毛镊尽还复起。语云忧患能伤人，孝章讵有长年理。江上春风变柳条，尺书忽坠来双鲤。上言别后长相思，长跽开缄泪盈纸。扁舟欲来蛟怒号，采采芙蓉隔江水。君不见周周之禽最微细，羽翼相衔不相弃。又不见交让之木柯叶同，南枝葳蕤北枝瘁。少年意气轻云霄，中道飘零共憔悴。吴门市卒避人知，灞上将军逢尉醉。富贵升沉安足论，要当努力千秋事。歌罢空堂骤雨来，灯火青荧愁不寐。
长歌赠吴雪航先生
作者：宋琬
朝代：清
体裁：古风

先生昔当草昧初，首排阊阖陈良书。帝傍玉女不敢笑，彼何御史能牵裾。绣衣暂辍螭头笏，东向沧溟览日月。飞辔曾登落雁峰，驱车直历饮马窟。今皇敷政开明堂，再条封事论否臧。危词激切绛灌怒，愚忠不谅谓之狂。九重诏下秋官议，群公未解朝廷意。天子深怜唐子方，当殿惜无辛庆忌。同伏青蒲长太息，学士李君遭远谪。我公再拜荷优容，果尔天心不可测。冷署浮沉且闭关，求羊三径相追扳。韦曲莺花载酒过，灞桥风雪赋诗还。闻道新增中谒者，长门哀怨无人写。况复年来水旱频，豺虎纵横雁满野。公也顾我涕沾襟，风尘默默违寸心。五亩芙蓉湖畔宅，拂衣便欲抽朝簪。汲黯昔称社稷臣，临危不肯爱其身。我公慎勿歌垂纶，欲以文章报天子，须使功名学古人。
长歌赠陈其年
作者：宋琬
朝代：清
体裁：古风

琅琊兄弟耽词赋，法曹年少来瓜步。东阁梅花召宾客，阁外常盈几双屦。座中最爱阳羡生，一榻高悬待徐孺。考功潇洒善长调，屈指推君誇绝巧。武塘学士亟称赏，共把君文问君貌。扁舟暂系琼花台，蒹葭历乱芙蓉开。半刺怀中犹未出，心知是君美且䰄。轻棹容与泛秋水，狂歌气欲吞长淮。君家冠盖满京洛，三十年来莽萧索。青缃奕叶擅雕龙，白眼何人识孤鹗。屯田员外晓风词，秦川公子登楼作。丹阳少府颇好事，搜剔苍岩洗瘗鹤。北固城头聊共吟，中泠泉水还堪酌。朔风千里扑行车，叹息征人霜鬓华。醉中莫折隋堤柳，来岁同看邓尉花。
长相思·吴门夜泊
作者：宋琬
朝代：清

大江东。五湖东。地主今无皋伯通。谁人许赁舂。听来鸿。送归鸿。夜雨霏霏舴艋中。寒山寺里钟。
閒步溪边见隔篱牡丹盛开问之乃侯氏仆也为赋一绝并柬记原
作者：宋琬
朝代：清
体裁：七言绝句

木槿篱边放鼠姑，迎风含露锦模糊。姚黄开遍无人赏，春色偏归霍子都。
问鹊词
作者：宋琬
朝代：清
体裁：古风

窟室昧昏晓，不知七夕过。唶唶暮檐鹊，毛羽半摧磨。见人如惭沮，敛翼坐高柯。借问尔何为，衔尾填银河。譬如人间役，髡钳城旦科。万古有程期，风俗非传讹。支机石安在，牛女年几何。鬒发何不霜，岁岁颦双蛾。契阔展须臾，此夜停凤梭。钧天实耳聆，宝瑟铿云和。帝居渺何许，宫阙纷巍峨。造舟以为梁，夫岂无鼋鼍。用尔传下土，天孙结丝萝。皎皎针楼女，乞巧会青娥。瓜犀充玉盘，觋舞屡傞傞。蛛丝告师氏，竞得欢且歌。嗟余无一能，微长拙则多。鬼神侮婞直，投足婴祸罗。野田有黄雀，化为蚌与螺。吾生独不然，局蹐长轗轲。揽衣诉云汉，无媒愁谴诃。刚肠愿湔涤，钝骨须切磋。富贵如可求，不惜为祝鮀。岁时忽已晚，莫挽虞渊戈。来年忆此语，将命勿蹉跎。
闻郭辉竹赴难志感
作者：宋琬
朝代：清

侧身东望独含愁，尺素俄传解我忧。党祸得无惊范母，故人来必是王修。欲投豺虎呼苍昊，肯使钱刀感白头。侠骨未妨频煅炼，若卢扉里醉乡游。冰雪河梁送汝归，至今乌鹊尚惊飞。未辞羽翮悬弓？，何事风波及钓矶。梁狱有书愁按剑，秦庭几客赋《无衣》。悬知执手还如梦，颜鬓年年半已非。
闻郭辉竹赴难志感·其一
作者：宋琬
朝代：清

侧身东望独含愁，尺素俄传解我忧。党祸得无惊范母，故人来必是王修。欲投豺虎呼苍昊，肯使钱刀感白头。侠骨未妨频煅炼，若卢扉里醉乡游。
闻郭辉竹赴难志感·其二
作者：宋琬
朝代：清
体裁：七言律诗

冰雪河梁送汝归，至今乌鹊尚惊飞。未辞羽翮悬弓缴，何事风波及钓矶。梁狱有书愁按剑，秦庭几客赋《无衣》。悬知执手还如梦，颜鬓年年半已非。
闻郭辉竹赴难志感·其二
作者：宋琬
朝代：清

冰雪河梁送汝归，至今乌鹊尚惊飞。未辞羽翮悬弓？，何事风波及钓矶。梁狱有书愁按剑，秦庭几客赋《无衣》。悬知执手还如梦，颜鬓年年半已非。
阮郎归·春闺
作者：宋琬
朝代：清
体裁：词

越瓯犀液试新茶。困来眠碧纱。梦中何事独长嗟。梅香猜着些。呼女伴，踏晴沙。柳梢啼暮鸦。绣裙偏爱合欢花。来生得似他。
阮郎归·春闺
作者：宋琬
朝代：清

越瓯犀液试新茶。困来眠碧纱。梦中何事独长嗟。梅香猜著些。呼女伴，蹋晴沙。柳梢啼暮鸦。绣裙偏爱合欢花。来生得似他。
阳罗驿阻风作
作者：宋琬
朝代：清
体裁：五言律诗

泽国行将半，萧萧雁北归。江从涢口合，山接汉阳稀。舟子催添笕，家人问改衣。瞿唐真万里，浩荡客心违。
陈叔明醪城之隐君子也与何匡山居隔一巷园花盛开信步造访率尔有赠
作者：宋琬
朝代：清
体裁：七言律诗

白版双扉野水滨，小堂疏槛曲藏春。名花端合陪高士，修竹偏宜卧酒人。共羡庞公称大隐，况闻何点在西邻。黄鱼入市香醪熟，剥啄休嫌屐齿频。
陈曼仙年兄毛香林寅丈以五泉亭子初成邀余过赏慨然欲往赋诗报之·其一
作者：宋琬
朝代：清
体裁：七言律诗

使君双骑发皋兰，报道新亭已可观。才向岩边开绝构，更从槛外出飞湍。葛巾草履谁相过，怪石孤松手自安。三月黄河涛浪稳，凭栏须与故人看。
陈曼仙年兄毛香林寅丈以五泉亭子初成邀余过赏慨然欲往赋诗报之·其二
作者：宋琬
朝代：清
体裁：七言律诗

幽亭高下许相闻，尺素招邀意倍殷。每怪烟霞君独擅，肯容泉石客平分。枕流一为留黄鸟，停策还来访白云。拚取登临须尽醉，浊醪十石属参军。
陈然公秋捷后贻书垂问作此谢之
作者：宋琬
朝代：清
体裁：七言律诗

弹罢南冠荐鹗初，共誇京兆得璠玙。名虽耆宿三君后，人自风流六代馀。怪事无如中散狱，旧游尚有少卿书。至尊早晚留前席，为我从容诵子虚。
陈琳墓
作者：宋琬
朝代：清
体裁：七言绝句

河朔从军恨未终，九原应悔见臧洪。阿瞒言语元多诈，檄草何曾解愈风。
除夕和宿来
作者：宋琬
朝代：清
体裁：七言绝句

忧来真是不知年，憔悴何劳复问天。梦里求君宽束缚，肯容飞到故乡边。
除夕和宿来
作者：宋琬
朝代：清
体裁：七言绝句

鬓发垂垂半已枯，夜深相伴有啼乌。可知此夜如三载，烦语长安旧酒徒。
雁声
作者：宋琬
朝代：清
体裁：七言律诗

桑乾木落叶纷纷，嘹呖征鸿不可闻。南去黄陵哀帝子，北来青冢哭昭君。衔芦肃肃眠沙渚，带雨雍雍入暮云。销尽客魂招未得，惊心非独为离群。
集汪于梧秋霞圃分韵·其一
作者：宋琬
朝代：清
体裁：五言律诗

尚忆听春雨，重来看晚霞。绿萝迷曲径，黄鸟饯馀花。月出桐阴浅，烟深柳岸斜。坐闻关塞曲，羯鼓欲三挝。
集汪于梧秋霞圃分韵·其二
作者：宋琬
朝代：清
体裁：五言律诗

一径藏丘壑，萧然见竹庐。开池供鹤浴，留榻与僧居。雨后寻山屐，灯前种树书。因君询白岳，云物竟何如。
雨
作者：宋琬
朝代：清
体裁：五言律诗

系缆巫山县，空濛霁色分。帆欹三峡雨，衣湿五溪云。攀陟输筋力，经过骇见闻。登车思喻蜀，深愧马卿文。
雨中柬远公伯玑
作者：宋琬
朝代：清
体裁：七言律诗

客愁疏雨倍相关，二仲蓬蒿罢往还。多病独怜垂翅鹤，怀人如对隔江山。扁舟历落干戈外，史笔凭陵今古间。预拟销魂频载酒，秋来杨柳讵堪攀。
雨中读书
作者：宋琬
朝代：清
体裁：古风

檐溜扫阶除，濯足因及膝。歘尔心魂清，忘其在请室。残书代高枕，佳辰聊散帙。古人生我前，忧乐端非一。为乐何多方，医忧苦无术。幽幽泣鬼神，往往托纸笔。当时每见嗤，千载遥相恤。我忧竟何如，辘轳井中繘。
雨中过僧舍听沈山人弹琴山人善制琴今所弹者乙酉金陵客舍作已二十有二年矣
作者：宋琬
朝代：清
体裁：古风

积雨不出户，湿气逼幽幌。屋小如漏卮，决霤满盆盎。忽闻赞公房，竹楼颇萧爽。不惜屐齿劳，冲泥策孤杖。到门钟梵歇，僧徒止三两。俯槛阅烟云，绳床恣偃仰。皤然一老叟，抱琴来方丈。乍抚一再行，三峡哀泉响。自言斲桐孙，百尺龙门上。审端面势时，悠然太古想。金徽未及施，宫徵在吾掌。龙唇入都市，王侯大称赏。乃知匠者心，冥搜穷罔象。改弦灯火张，丝桐一何朗。惆怅不成眠，道心于此长。
雨中过访东云雏孝廉山居
作者：宋琬
朝代：清
体裁：七言律诗

疏雨青青柿子林，桔槔声外草堂深。看云似向山阴路，入户犹闻梁父吟。三代尊彝留一室，四邻丘壑郁千寻。芒鞋行笠相要久，携手莲花玉女岑。
雨中饮汪苕文斋中
作者：宋琬
朝代：清
体裁：七言律诗

文章谁复狎齐盟，共说江东陆士衡。官自左迁忘世法，人从垂死见交情。小山最爱淮南赋，大雅空惭稷下生。暇日追随频载酒，看花莫负雨初晴。
雨后湖亭分韵三首·其一
作者：宋琬
朝代：清
体裁：五言律诗

放衙无一事，岸帻出孤城。柳重低烟色，荷枯碎雨声。凉云依岫断，秋水照衣明。欲采芙蓉去，高楼暮笛横。
雨后湖亭分韵三首·其三
作者：宋琬
朝代：清
体裁：五言律诗

秦山如吏俗，晴望转悠哉。把酒分青盖，行吟选绿苔。波閒鸥不去，风急雁将来。屐齿频相过，山僧亦见猜。
雨后湖亭分韵三首·其二
作者：宋琬
朝代：清
体裁：五言律诗

秋原新霁后，藉草爱长堤。桥影眠花鸭，波光浴竹鸡。好峰青可数，远树碧俱迷。问字诸生在，清樽为我携。
雪后游云岭寺·其一
作者：宋琬
朝代：清
体裁：七言律诗

寒城驱马昼冲泥，绝壁穿云洞壑迷。古木半悬幽径外，落霞偏在暮峰西。到来麋鹿俱无恙，是处莓苔可自题。夙昔登临怀不浅，古人尊酒况同携。
雪后游云岭寺·其二
作者：宋琬
朝代：清
体裁：七言律诗

长松谡谡水潺潺，雪色霏微薜荔斑。望里寒光摇素练，年来归梦满青山。欲从支遁中峰住，试问梁鸿何日还。夕色催人还秉烛，此身真愧暮鸦閒。
雪夜蘋园听何山人弹琴歌
作者：宋琬
朝代：清
体裁：古风

残雪峨峨照金罍，主人置酒临高台。座中有客操绿绮，使我徒御皆心哀。寒风萧飒空堂里，一曲未终栖鸦起。忽疑空山雷雨过，倒挂飞流声齿齿。又如班马之群鸣，千骑万骑行复止。山人本自雍门客，长裾耻向王侯宅。结友偏多侠少场，贫来独有丹青癖。醉时携得虎头笔，满壁云烟峰削戍。生绡高捲洞庭云，綵毫孤映蓬莱日。丝桐笔墨各有神，琴理真从图绘出。水仙海上雾濛濛，《广陵》绝调随春风。弦际何由识今古，胸无丘壑难为工。伊余自叹婴尘鞅，五岳空怀何日往。烦君为鼓一再行，能令宗炳群山响。赵郎善手写金徽，更为变徵泪沾衣。明月疏钟两摇落，满地清霜鸿雁飞。
雪夜蘋园听何山人弹琴歌
作者：宋琬
朝代：清

瑞雪峨峨照金罍，主人置酒临高台。座中有客操绿绮，使我徒御皆心哀。寒风萧飒空堂里，一曲未终栖鸦起。忽疑空山雷雨过，倒挂飞流声齿齿。又如班马之群鸣，千骑万骑行复止。山人本自雍门客，长裾耻向王侯宅。结友偏多侠少场，贫来独有丹青癖。醉时携得虎头笔，满壁云烟峰削戌。生绡高卷洞庭云，彩毫孤映蓬莱日。丝桐笔墨各有神，琴理真从图绘出。水仙海上雾濛濛，《广陵》绝调随春风。弦际何由识今古，胸无丘壑难为工。伊余自叹婴尘鞅，五岳空怀何日往。烦君为鼓一再行，能令宗炳群山响。赵郎善手写金徽，更为变徵泪沾衣。明月疏钟两摇落，满地清霜鸿雁飞。
雪灯
作者：宋琬
朝代：清
体裁：五言律诗

谁剪琼瑶片，辉辉近玉绳。已惊花六出，复映火千层。光掩峨眉月，寒分姑射冰。祇宜云母障，永夜照觚棱。
雷霆引
作者：宋琬
朝代：清
体裁：古风

飞廉趋，共工怒。火作鞭，金为斧。灵夔之皮以蒙鼓。白虎为御兮，弗肯下击其侪伍。啧啧野人言，前村毙黄牯。东家老木半已枯，摧之戕之有何武。封狼蝮蛇满郊邑，张吻杀人方跋扈。雷兮雷兮亡其枹，胡为贳尔若无睹。西山落日濛汜边，须臾返照声寂然。我欲因之问其故，无奈巫咸久上天。
青山庄歌为徐声服太守作
作者：宋琬
朝代：清
体裁：古风

徐侯昔为二千石，衙斋下瞰蛟龙宅。三载饱看蜃市楼，双岐再秀渔阳麦。解组归来何太早，洒泪车前诸父老。携将五色丹崖石，袖中磊落珠玑岛。君家别墅号青山，乃在九龙唐贡缥缈间。烟波澹荡芙蓉湖，画桥掩映茱萸湾。长松万笏茅屋古，白云千叠柴门关。中有一人兮，绀发而朱颜。餐沆瀣，弄潺湲。乘赤鲤，招白鹇。倚葛陂之龙杖兮，舞莱綵之斑斓。昔我扁舟向于越，看竹肩舆坐林樾。酒徒历落两薛生，狂歌醉卧长桥月。别来丛桂近何如，但言山巅水际添精庐。科头日读南华篇，盥手自写天竺书。徐侯之乐乐只且，四十不羡专城居。君不见隋苑离宫十有六，荒台灭没眠黄犊。又不见辟疆名园竟何处，舟人指点纷无据。苏堤邂逅送春光，峭帆直欲之炎方。炎方山水信奇绝，武夷九曲盘青苍。更到罗浮最高顶，七十二峰遥相望。此中亦有蓬莱阁，岢峨或与东牟当。君归构亭山之阳，安得画手顾长康。扫粉壁，图沧浪。南绘番禺东扶桑，奇树若木与桄榔。徐侯招我来栗里，白饭青刍属儿子。野夫性懒怯奔走，卧游但醉兰陵酒。
青玉案
作者：宋琬
朝代：清

玉环飞燕方娇小，看叶叶，轻霞袅。蛱蝶蜂儿忙在晓，带露含啼，临风偷笑，莫待都开了。花神欲酹须醇醥，最爱君家麴生好。早起衣裳浑欲倒。画栏凭处，提壶频唤，愿作花间鸟。
青玉案·何匡山斋中牡丹将放，作此词问之，兼索其酒
作者：宋琬
朝代：清
体裁：词

玉环飞燕方娇小。看叶叶、轻霞袅。蛱蝶蜂儿忙在晓。带露含啼，临风偷笑。莫待都开了。花神欲酹须醇醥。最爱君家曲生好。早起衣裳浑欲倒。画栏凭处，提壶频唤。愿作花间鸟。
青阳峡
作者：宋琬
朝代：清
体裁：七言绝句

夹岸长杨接翠微，乱流高下见柴扉。空山十月无冰雪，红叶丛中蛱蝶飞。
韩子新归中州诗以赠之
作者：宋琬
朝代：清
体裁：古风

韩生何俶傥，雅志慕田畴。结交尽豪侠，座多荆聂流。卢龙遘阳九，鹊巢半为鸠。猛虎砺其牙，噬人如豭䝏。先几贵明决，尽室相与谋。攀牵或徒步，不辞道理修。始闻林虑好，继爱灵岩幽。邑宰闻生来，下榻如南州。邻里闻生来，馈粮贻耕牛。空同没百载，不能庀一抔。金鱼落人手，白骨谁为收。生也具衣冠，马鬣封遗丘。前年奉广柳，葬父南山头。谒余着麻鞋，夷然无所求。郡乘久零落，感忾怀深忧。山川风俗书，佐我恣穷蒐。君家有钓台，楼榭与云浮。眷言二三子，携罍命轻舟。垂竿发长啸，顾盼心悠悠。今兹渡黄河，余亦将南辀。哲兄栖会稽，卓尔梁鸿俦。著书探宛委，未肯干诸侯。平安未妨寄，以我当置邮。行行且造庐，庶几一见不。
韩氏双烈诗·其一
作者：宋琬
朝代：清
体裁：七言绝句

百尺寒松拂女萝，西风摧折恨如何。自从环佩归天上，应笑人间青冢多。
韩氏双烈诗·其三
作者：宋琬
朝代：清
体裁：七言绝句

江海年来半陆沉，寒泉埋骨不埋心。云中青鸟依稀见，风雨如闻漆室吟。
韩氏双烈诗·其二
作者：宋琬
朝代：清
体裁：七言绝句

孔雀东飞雏凤随，青陵台畔草离离。但令一日慈姑在，何用双题幼妇碑。
韩氏双烈诗·其四
作者：宋琬
朝代：清
体裁：七言绝句

鹃血千家宿雨腥，秋原萧瑟野燐青。英魂不逐烽烟散，夜夜双悬婺女星。
韩淮阴祠
作者：宋琬
朝代：清
体裁：七言绝句

黄屋西来梦泽游，王孙应是悔封侯。未央钟室埋寒草，石马无声渭水流。
韫退嘉禾之变坠水得免未几家兄与余溺焉亦幸无恙作此志慨并寄赵子
作者：宋琬
朝代：清
体裁：五言律诗

筮得号咷兆，鲛宫几与邻。何堪同作客，各讶再为人。世乱轻肤发，时危听鬼神。乡关那可望，日夜泣波臣。
顾侍御封翁崇祀乡贤赋此志颂
作者：宋琬
朝代：清
体裁：五言排律

盛代求真隐，名区挺巨儒。衣冠宗白社，词赋拟鸿都。卜筑依龙井，垂纶长鉴湖。藏书贻令子，著论号潜夫。万石撝谦甚，同堂孝友俱。星占荀氏里，恩及郗家孤。杖策闻鸾啸，过庭见鲤趋。埋轮誇殿虎，簪笔映台乌。高卧羲皇上，惊传稷契谟。竹间晞鹤发，花下引鹓雏。葛岭驱金犊，苏堤醉玉壶。紫泥宣内敕，丹饵出中厨。奉履还桥畔，称觞厕坐隅。朅来瞻素幕，奄忽痛黄垆。梁木悲风雨，高踪应画图。祠官严伏腊，典礼亚程朱。舞籥歌周雅，传芭陋楚巫。后贤推汲黯，先哲配林逋。絮酒惭徐镜，生刍泣阮途。仪型知未泯，还见两楹无。
顾太夫人七帙
作者：宋琬
朝代：清
体裁：五言排律

华黍笙初奏，疏梅蕊半红。称觞四海客，拜母北堂中。机杼推家学，蘋蘩肇国风。听鸡频视夜，挽鹿不辞躬。奕奕金闺式，翩翩玉树丛。敬姜宜寿考，叔则本清通。藻镜元无爽，红紞老愈工。兰陔春昼永，石窌玺书崇。天外来青鸟，云间降赤松。山涛依膝下，应不羡三公。
题冒青若小像
作者：宋琬
朝代：清
体裁：七言绝句

绝代诗人王阮亭，曾将双眼为君青。曲江他日题名处，风度何如张九龄。
题双松图为苍昆寿
作者：宋琬
朝代：清
体裁：古风

少室峰头松百丈，虎攫龙蹲气萧爽。老干时停缑岭云，高柯欲拂仙人掌。汉苑秦封岁月遥，亭亭忽作赤城标。金箱玉笈谁能识，知有前身王子乔。
题双节图
作者：宋琬
朝代：清
体裁：七言绝句

截发呼天九死馀，秦庭争羡女包胥。那堪更咏双黄鹄，夜半机声出草庐。
题吴仲徵小像
作者：宋琬
朝代：清
体裁：七言绝句

词客前身定画师，何人绘出虎头痴。一丘一壑差堪置，添写寒松百尺枝。
题吴渔山仿吴仲圭画
作者：宋琬
朝代：清
体裁：古风

昔人作山水，凝神在盘礴。经营惨淡间，不苟等戏谑。作者与赏心，要当富丘壑。吴生大雅人，清姿如野鹤。毫端走鬼神，古人庶无怍。持赠万里行，披图俨酬酢。诵君远游诗，不减谢康乐。征鸿去悠悠，相望何寥廓。葡萄江水深，勿使蛟龙攫。
题姚生小像
作者：宋琬
朝代：清
体裁：七言绝句

谢老今之顾虎头，笔端风雨欲横秋。为君写出狂奴态，只合高眠百尺楼。
题尤远公观梅小像
作者：宋琬
朝代：清
体裁：古风

驻世贵无营，看花亦须福。常闻邓尉山，梅花遍皋陆。思欲命扁舟，佳辰翻踯躅。先生鸾鹤姿，探奇日不足。葱菁渺霭间，香光满巾服。瘦筇矫若龙，德容静如鹄。何时办青鞋，从君于薖轴。
题岸上人至孝通禅卷
作者：宋琬
朝代：清
体裁：七言律诗

色相由来幻也真，缁流还复奖人伦。堪怜孝子衔哀日，始信支那不坏身。四大偶捐归泡影，一家无著与天亲。蓼莪我亦编曾绝，俯仰乾坤愧鲜民。
题张子石所藏便面书画册·其一
作者：宋琬
朝代：清
体裁：七言绝句

尚书高冢白杨悲，犹忆西泠载酒时。此日灯前开箧笥，令人肠断李邕碑。
题张子石所藏便面书画册·其三
作者：宋琬
朝代：清
体裁：七言绝句

曾向钱塘观画壁，惊涛叠嶂满招提。况兼白也诗无敌，半是当年醉里题。
题张子石所藏便面书画册·其二
作者：宋琬
朝代：清
体裁：七言绝句

练川耆旧有松圆，三绝风流老郑虔。化鹤不从辽海去，至今生气满云烟。
题张子石所藏便面书画册·其四
作者：宋琬
朝代：清
体裁：七言绝句

大隐今看硕果存，几番披对染啼痕。但教素卷留天地，绝胜黄金媚子孙。
题戴苍画陈阶六小像和王阮亭韵
作者：宋琬
朝代：清
体裁：七言律诗

枯鱼客舍忆同焚，别后相思雨雪纷。梦散梁间馀落月，诗成江上有停云。红牙按节传新曲，青琐陈书纪旧闻。醇酒美人堪送老，惟君能学信陵君。
题曾谦庵郡丞小像·其一
作者：宋琬
朝代：清
体裁：七言绝句

袖拂香烟入直庐，紫毫斑管玉蟾蜍。谁知坐啸江城客，曾校青藜阁上书。
题曾谦庵郡丞小像·其二
作者：宋琬
朝代：清
体裁：七言绝句

星轺北上拥旌旄，江上丹枫照锦袍。比玉争看卫洗马，赐金独有范功曹。
题李镜月庐山诗画卷
作者：宋琬
朝代：清
体裁：七言绝句

曾把君诗当卧游，綵虹千尺白云流。谪仙自有烟霞笔，何事丹青顾虎头。
题松鹤图为仲兄五十寿
作者：宋琬
朝代：清
体裁：古风

我兄之生岁在巳，长余九龄雁行二。忆昔高堂无恙时，綵衣拜舞肩相次。小试争搴赤羽旗，挥毫竞夺中原帜。擢第犹能及老亲，小弟青云偏折翅。西子湖头开早衙，乌纱皂盖神仙吏。丹笔才摇霹雳飞，朱幡未出豺狼避。自从海水变为桑，回头万事空茫茫。蓼莪之章宁忍读，瓶倾罍耻心悲凉。哀乐由来有至性，每逢初度罢杯觞。况复遭时倍坎壈，骅骝未骋深摧藏。珊瑚钓竿且须把，清泉白石聊徜徉。男儿七尺最磊落，风神奕奕须眉苍。去年余领西州敕，省兄暂返停车轼。隔家三舍报添丁，握手欢呼动颜色。悬弧恰值岁将除，贺者盈门涂巷塞。骨肉团圞喜且惊，骊驹双驾王程逼。兄也扶病至西郊，送我遥遥赴秦国。但言清白学先人，更愁道远防眠食。今年嘉平之下弦，我兄五十开宾筵。鹡鸰目断奚养泽，鸿雁阻绝鱼龙川。陇头梅花冻不发，寒枝欲折谁为传。悬知满堂奏丝管，衔卮西望崆峒巅。爱子喃喃学爷语，捋须索哺娇可怜。岂知季父天涯外，梦魂飞越心为牵。皋兰唐生善丘壑，拂拭吴绫雅槃礴。一挥散作赤城霞，几群写出青田鹤。我缄此幅选明驼，何以伴之银凿落。彷佛雕梁素壁间，篪奏埙吹俨酬酢。群仙出没方壶山，蜃市金银幻楼阁。何须葛令赠丹砂，自有安期留大药。吾家园林非一区，春来万籁鸣笙竽。余年虽壮意已衰，乡心日夜思莼鲈。芰荷衣就会当去，九折之坂何崎岖。百年真乐在棠棣，何如揽辔归枌榆。唐生唐生肯与俱，我税骕骦之裘为之酤。更逾五十杖而趋，濡毫绾袖惟尔需，画我东皋二老图。
题林良花鸟图·其一
作者：宋琬
朝代：清
体裁：五言绝句

幽禽弄好音，并集丛篁上。置向北窗前，森然如欲响。
题林良花鸟图·其二
作者：宋琬
朝代：清
体裁：五言绝句

徐黄久不作，重披此毫素。应傍野人眠，写入郊居赋。
题林铁厓絮铁册子
作者：宋琬
朝代：清
体裁：古风

林君海鹤姿，负谤中山箧。可怜强项臣，堕此修罗劫。苍头及庐儿，饱飏未转睫。婉娈者谁子，问年方佩韘。九死誓相从，慷慨无嚅嗫。重茧逾万里，哀哀泪盈颊。维时当冱寒，河冰不须楫。琅珰九曲盘，缚公于马鬣。累囚冻欲僵，缇骑仍夜猎。之子解罗襦，缠绵复周浃。弗惜束素身，宵分熨以胁。久之铁竟温，适体如衷衱。公非绕指柔，七尺等秋叶。佳哉此孺子，智勇超荆聂。何人编稗官，借尔光简牒。大书复特书，将以告臣妾。
题沈友圣虎丘夜宴图
作者：宋琬
朝代：清
体裁：古风

君不见弘农太守皇甫规，折节下士如渴饥。尺书遣谢赵元叔，高风千载难攀追。汉阳顾公真御史，青眼能交天下士。绣衣按部五茸城，骢马将行且复止。骑旄前导吏人趋，使君命驾东城隅。造门执辔候良久，沈生高枕卧菰芦。一笑登堂但长揖，观者如山绕墙立。交情真见古人风，安问乘车与戴笠。扁舟相送惜离群，生公石上共论文。驺驭停车立花外，山僧秉烛向宵分。快事惊传作佳话，一时逸兴堪图画。须眉逼肖衣冠殊，写生疑是将军霸。潇洒何须獬豸冠，扪萝穿葛上层峦。祭酒先生横麈尾，月明清啸共凭阑。方闻綵鹢沔川回，何益长沙鵩鸟灾。回车自下羊昙泪，白马应需范式来。我见此图三叹息，史鱼不作悲遗直。娄东幸有典型存，欲往从之无羽翼。沈生痛哭知音稀，三径萧然独掩扉。请看世上轩车客，只重黄金轻布衣。
题潘蔚湘小像
作者：宋琬
朝代：清
体裁：七言绝句

申椒作佩芰荷衣，拂拭吴钩色欲飞。士女如云看卫玠，洛阳城外小车归。
题王古直尊人云棹先生镜阁
作者：宋琬
朝代：清
体裁：七言律诗

徵君湖上好楼居，坐对澄波万顷馀。雨后微茫分彴略，晚来高下见樵渔。小窗佳客弹棋处，短棹孤山放鹤初。欲访戴逵悲宿草，青箱犹有未焚书。
题王西樵三桐小像歌
作者：宋琬
朝代：清
体裁：古风

谁擘高丽雪蚕纸，绘出三桐势相倚。直干高撑绿玉峰，繁阴下覆乌皮几。紫髯白袷琅琊儿，隐囊如意方支颐。挥手欲招朱凤下，髣髴已絙园客丝。自言种此三十年，其一小者才及肩。迩来离立近百尺，菟裘回首心悽然。爱汝十笏草堂静，篪奏埙吹一何盛。墙东避世许我同，风雨萧萧抱琴听。
题王西樵长斋绣佛图
作者：宋琬
朝代：清
体裁：古风

浮生能几何，忧患居其半。当其在罻罗，刀俎何由逭。四大如赘疣，拚飞羡鹤鹳。细数从前愆，口腹生罪案。戕生供一饱，水陆烹饪换。自大以及小，巧力莫能算。物微理则同，临危想奔窜。祸首始庖牺，鱼鸟纷然乱。西方大圣人，戒杀经文粲。众生嗔且迷，大笑以为诞。良由身未经，夏虫不知炭。吾友王考功，同官复同难。相逢摩诃池，面色黄如疸。自从请室中，蠲除肉与蒜。示我东坡诗，焚香起遐叹。小楼仅方丈，似有天花散。古来仙佛人，第一贵能断。审兹割爱缘，即是阿罗汉。老夫愧蹉跎，浃背有馀汗。
题王阮亭小像·其一
作者：宋琬
朝代：清
体裁：七言绝句

洗马风神本至清，荷衣蕙带拥书城。眉端剩有云霞气，纸上如闻金石声。
题王阮亭小像·其二
作者：宋琬
朝代：清
体裁：七言绝句

摩诘前身信有徵，讼庭清映玉壶冰。行吟东阁官梅下，一片涛声在广陵。
题画赠上和阳明府
作者：宋琬
朝代：清
体裁：七言排律

先生金粟后来身，生及神宗践祚晨。驯雉会临邾子国，杖鸠今见葛天民。青山载酒呼棋局，溟海浮槎理钓纶。门巷高眠彭泽柳，儿童争识介休巾。编成玄草虫书古，注罢黄庭鹤发新。西塞渔歌时共和，东邻社酒不辞频。花开金谷园中锦，座引香山会里人。老据雕鞍誇矍铄，健同碣石斗嶙峋。松风潇洒陶贞白，剡曲徜徉贺季真。树在谢庭皆玉立，诏从魏阙下蒲轮。神仙掌故灯前阅，试问沧波几度尘。
题苍松黄鹤图为佟寿民方伯寿
作者：宋琬
朝代：清
体裁：古风

大禹作贡首具区，厥赋上上田泥涂。筱簜瑶琨入筐篚，香粳橘柚输天庾。神京储糈百馀万，何一不给东南隅。军兴蜂午转饷亟，司农羽檄严追呼。吴侬重困歌星罶，蚕女泪化鲛人珠。行省中书制须变，平割幅员分赤县。疆界依然识阖闾，持筹谁可方刘晏。分陕由来简世臣，廷论推公帝称善。我公再拜夕饮冰，茧丝尽罢三农便。平准岂屑计然书，轻风并却胡威绢。吴趋士女旧繁华，弦管楼台亿万家。召伯来苏恨犹晚，祗今膏雨遍桑麻。委蛇退食应多暇，散帙投壶早放衙。金樽白苧常留客，画舫青油问馆娃。君家象笏满床掷，甲第辉煌列朱戟。第五名齐骠骑贤，黑头朱芾黄金舄。序界清和月正朏，父老熙熙走阡陌。兕觥共介万年觞，快逢嵩岳生申夕。我闻震泽之中饶奇峰，善卷古洞留仙踪。羽人变化未可测，或乘黄鹤骖苍龙。谁剪寒涛泻琼玉，天台五粒纷蒙茸。洪崖子，浮丘公，为君把赠青芙蓉。且调玉烛苍生愿，未许方壶伴赤松。
题金孝章次子运甓图
作者：宋琬
朝代：清
体裁：古风

陶公志匡济，辛勤少暇日。彭泽五男儿，总不好纸笔。华胄未云遥，箕裘阙继述。世变鲜安全，聪明贵韬窒。当时寓意深，非由家训失。吴门有隐君，雅与渊明匹。及其命仲子，遑遑如恐失。躬耕林屋侧，偃息守蓬荜。脱粟不盈仓，鸣琴时在膝。既果鹿门栖，肯为鹤书出。但愿学古人，辙迹宁须一。何必督八州，乃足垂名实。大易尚乾惕，豳风戒无逸。再拜阅斯图，使我增战慄。
题闵宫用小像
作者：宋琬
朝代：清
体裁：七言绝句

十载夷门老客星，清衔新长醉翁亭。青山绕屋梅千本，白眼狂歌倚翠屏。
题陈翼云小像兼送北上就试京闱
作者：宋琬
朝代：清
体裁：七言绝句

籋云追电不群才，龙种从知西极徕。闻道君王收骏骨，秋风万马过金台。
题黄子锡丽农山居图·其一
作者：宋琬
朝代：清
体裁：五言绝句

未造幽人居，披图欲忘倦。他日款柴扉，预识青山面。
题黄子锡丽农山居图·其三
作者：宋琬
朝代：清
体裁：五言绝句

平原邈千载，招魂在精舍。时见石梁游，云车与风马。
题黄子锡丽农山居图·其二
作者：宋琬
朝代：清
体裁：五言绝句

种瓜南陌上，足以供秋税。谁裁货殖书，将与蹲鸱类。
风入松·淳于棼墓
作者：宋琬
朝代：清

大槐安国旧邦基。蚁垤尚垒垒。麒麟高冢祁连象，繁华梦、一枕龟兹。为问秦楼公主，琼箫曾否相随。朱轓皂盖画熊旗。千里罢征鼙。策勋带砺今何在，羊开府、身后同悲。吾欲题君隧道，南柯太守之碑。
风入松·淳于棼墓
作者：宋琬
朝代：清
体裁：词

大槐安国旧邦基。蚁垤尚累累。麒麟高冢祁连象，繁华梦、一枕龟兹。为问秦楼公主，琼箫曾否相随。朱轓皂盖画熊旗。千里罢征鼙。策勋带砺今何在，羊开府、身后同悲。吾欲题君隧道，南柯太守之碑。
风入松·访张瑶星于松风阁不遇
作者：宋琬
朝代：清
体裁：词

雨花台畔访柴荆。匹练大江横。钟山紫翠斜阳外，虬龙影、几阵松声。曾共庐山高衲，小楼明月吹笙。短筇重过石头城。怀旧不胜情。徵君旧刹栖霞寺，梧桐老、白鹤相迎。为道二乡居士，来寻三影先生。
风入松·访张瑶星于松风阁不遇
作者：宋琬
朝代：清

雨花台畔访紫荆。匹练大江横。钟山紫翠斜阳外，虬龙影、几阵松声。曾共庐山高衲，小楼明月吹笙。短筇重过石头城。怀旧不胜情。徵君旧刹栖霞寺，梧桐老、白鹤相迎。为道二乡居士，来寻三影先生。
风流子
作者：宋琬
朝代：清

竹西歌吹地，樊川客、杜牧擅风流。问坛坫主盟，谁操牛耳？孝标苗裔，豪迈无俦。身将隐、簪裾如敝屣，丘壑信优游。二八莺喉，娇歌子夜，十三雁柱，低按凉州。兰亭高会罢，纱窗频剪烛，历乱觥筹。为道须眉如此，笑拂吴钩。叹锦瑟华年，是乡堪老，青州从事，此外都休。更喜火攻阿弟，五凤能修。
风流子·赠刘峻度兼送令弟彦度孝廉公车北上
作者：宋琬
朝代：清
体裁：词

竹西歌吹地，樊川客、杜牧擅风流。问坛坫主盟，谁操牛耳，孝标苗裔，豪迈无俦。身将隐、簪裾如敝屣，丘壑信优游。二八莺喉，娇歌子夜，十三雁柱，低按凉州。兰亭高会罢，纱窗频剪烛，历乱觥筹。为道须眉如此，笑拂吴钩。叹锦瑟华年，是乡堪老，青州从事，此外都休。更喜火攻阿弟，五凤能修。
饮牟澹修邸中
作者：宋琬
朝代：清
体裁：七言律诗

江皋日夜赋归与，叹息飘摇著卜居。千里风烟悲异土，一时宾客似吾庐。鲁人风俗宗文举，汉庙灾祥问仲舒。好借棋枰呼短酌，篝灯为话我生初。
饮缪湘芷先辈斋中·其一
作者：宋琬
朝代：清
体裁：七言律诗

威凤翩翩览德辉，先生早已赋初衣。藤花署里留金镜，葛岭祠边有钓矶。抱瓮人同修竹老，弹棋客被异书围。不嫌屐齿经过数，索酒来敲白板扉。
饮缪湘芷先辈斋中·其二
作者：宋琬
朝代：清
体裁：七言律诗

君家竹坞未一亩，颇类欧公画舫斋。卷帙之中见赤壁，几杖而外惟青鞋。诗过建安不必读，人如叔度真可怀。竟日淹留增道气，况闻黄鸟鸣喈喈。
香山宴集诗
作者：宋琬
朝代：清
体裁：古风

炎蒸偶过投金濑，火云突兀如车盖。主人爱客不知疲，临流置酒成高会。芙蕖花叶正田田，习习香风满衣带。楚姬十五晓奁开，越女三千明镜外。南山之下殷其雷，挥汗不饮愁尊罍。须臾赤城暮霞起，素娥流影无氛埃。珠矶零落白鹭喜，管弦嘈杂玄蝉哀。银漏沉沉客竟醉，玉山屹屹何由颓。康成弟子陪游衍，来朝洗盏重开宴。是时西北天如荼，惊见凉飙扫飞电。神女由来避灌坛，风霆咫尺阴晴变。角抵交陈父老观，街衢灯火儿童忭。井梧旦夕报秋声，扁舟欲发阖闾城。握手相看那忍别，更捲荷柄作兕觥。君家夹河善为政，双凫伫待朝神京。却怜道士无鹅换，素壁犹堪书姓名。
马嵬
作者：宋琬
朝代：清
体裁：七言绝句

何事渔阳动鼓辇，香魂不逐六龙西。可怜杜宇声声血，只在长生殿里啼。
马当
作者：宋琬
朝代：清
体裁：七言绝句

明星欲落片帆张，梦觉人呼过马当。老去江淹才思短，犹能抽笔赋滕王。
马跑泉
作者：宋琬
朝代：清
体裁：五言律诗

磬折秦亭路，停车有胜游。出逢秋雨霁，坐爱石泉流。髡柳迷深岸，荒蒲接远畴。吾将劝疏凿，乘月鼓渔舟。
马鸡二首·其一
作者：宋琬
朝代：清
体裁：七言律诗

珍禽弋得自临洮，也共司晨五夜号。栖桀敢希鸿鹄志，淩风讵有骕骦毛。官閒漫学祝鸡叟，署冷真堪笑马曹。微物从来须鉴赏，令人遗恨九方皋。
马鸡二首·其二
作者：宋琬
朝代：清
体裁：七言律诗

双翘特起翠毰毸，长傍雕栏啄绿苔。化石似从陈宝见，应图疑自大宛来。一驯不用金为距，万里何须龙是媒。似哭燕丹生角后，啼声呜咽有馀哀。
驿夜
作者：宋琬
朝代：清
体裁：七言律诗

浊酒更深醉不辞，短檠疏簟怯凉飔。楼边哀雁飞何早，海上鲈鱼归又迟。银汉欲斜为客夜，金钗初坠忆眠时。空闺应有刀环梦，泣向流黄说鬓丝。
高阳台·为朱鹤庵侍史王郎作
作者：宋琬
朝代：清

何处逢君，落花时节，嫩杨乍啭莺簧。小阁深沉，鄂君绣被生香。红牙按罢浑无力，倚东风、更换霓裳。背兰缸、横波偷展，低问周郎。东君为汝徬徨。倩珊瑚作枕，玳瑁为梁。海燕同栖，一时娇艳无双。从此蛾眉参意画，应见惯、不辩鸾凰。漫猜他，佳人碧玉，夫婿王昌。
高阳台·为朱鹤庵侍史王郎作
作者：宋琬
朝代：清
体裁：词

何处逢君，落花时节，嫩杨乍啭莺簧。小阁深沉，鄂君绣被生香。红牙按罢浑无力，倚东风、更换霓裳。背兰釭，横波偷展，低问周郎。东君为汝徬徨。倩珊瑚作枕，玳瑁为梁。海燕同栖，一时娇艳无双。从此蛾眉参意画，应见惯、不辩鸾凰。漫猜他，佳人碧玉，夫婿王昌。
鬻字
作者：宋琬
朝代：清
体裁：七言律诗

海岳先生起我饥，赫蹄半纸世间稀。鸾回鹊顾差能似，泽国山城忍暂违。飞动自形诸蔡拙，风流真觉大苏肥。一缣一字徒虚耳，售得囊钱仆喜归。
鬻帖
作者：宋琬
朝代：清
体裁：七言律诗

空囊垂敝讵堪茹，大令银钩劫火馀。秘本共传唐内府，装池深羡董尚书。久抛墨砚柳生肘，持换朱提釜免鱼。屋漏几行苔藓积，鹅群犹似在吾庐。
鬻帽
作者：宋琬
朝代：清
体裁：七言律诗

囊头有木不须冠，缨络萧萧色尚丹。斗酒且谋阿段醉，北风遑恤孟嘉寒。舂无白石那能煮，坐有青毡取次餐。臣罪伊何怜素发，主恩万一敝帷看。
鬻炉
作者：宋琬
朝代：清
体裁：七言律诗

良工绝艺冶师专，宣庙香炉一代传。制异博山春箔外，篆销沉水夜灯前。价廉仅博雕胡米，主易愁为赤仄钱。十载摩挲存手泽，梦魂犹自袅馀烟。
鬻画
作者：宋琬
朝代：清
体裁：七言律诗

绝代丹青说大痴，烟岚一幅后人师。墨痕澹荡今无恙，神物微茫自有时。预拟他年为殉具，那堪此日博晨炊。纷纷轻薄迷真赝，不忍重看双泪垂。
鬻画屏
作者：宋琬
朝代：清
体裁：七言律诗

博陵之裔狂者流，绘事居然顾虎头。貌得辋川人已去，浑疑摩诘宅仍留。漆园竹馆移三市，翠壑苍岩动五侯。谒遍长安无客赏，祇将粉本售吴州。
鬻砚
作者：宋琬
朝代：清
体裁：七言律诗

马肝之石重端州，两字宣和御墨留。洗濯再经蚕室泪，温柔三倍雀台酬。虎须碎我琉璃匣，鹆眼依谁翡翠楼。浑似故交零落尽，几回长叹拂吴钩。
鬻磁杯
作者：宋琬
朝代：清
体裁：七言律诗

素磁斸自隗嚣宫，不与柴官哥定同。泛海每邀明月影，试茶偏爱晚松风。千年磨洗鱼龙气，万里追随虎豹丛。此日真同秦缶弃，几时还遇楚人弓。
鬻裘
作者：宋琬
朝代：清
体裁：七言律诗

半鞟羊裘尚著身，槛车徵后共沉沦。寒犹可耐因捐汝，病则相怜敢择人。积毁谁为五羖赎，长愁实甚黑貂贫。商飙转眼吹絺绤，安得羲轮只是春。
鬻觚
作者：宋琬
朝代：清
体裁：七言律诗

美人赠我古铜瓶，篆刻虫书己父铭。云气常濛螭腹碧，土花半蚀鸭头青。宜供绣佛施髹几，曾伴寒梅插素屏。一别分明同坠井，馀生今已类浮萍。
鹊桥仙·五人墓
作者：宋琬
朝代：清

扬旗击鼓，斩蛟射虎，头颅碎黄麻天使。鱄诸匕首信豪雄，信当日、一人而已。华表崔巍，松杉森肃，壮士千秋不死。从来忠义出屠沽，惭愧杀、干儿义子。
鹊桥仙·五人墓
作者：宋琬
朝代：清
体裁：词

扬旗击鼓，斩蛟射虎，颅碎黄麻天使。鱄诸匕首信豪雄，笑当日、一人而已。华表崔巍，松杉森肃，壮士千秋不死。从来忠义出屠沽，惭愧杀、乾儿义子。
鹊桥仙·井蛙
作者：宋琬
朝代：清
体裁：词

草际持颐，泥中齧齿，别号虫中裸族。一讴群和为公乎，偏则向、人前怒目。雄踞东陂，长吟下里，宛矣公孙在蜀。董生何事懒窥园，看不耐、汝曹边幅。
鹊桥仙·井蛙
作者：宋琬
朝代：清

草际持颐，泥中齧齿，别号虫中裸族。一讴群和为公平，偏则向、人前怒目。雄踞东陂，长吟下里，宛矣公孙在蜀。董生何事懒窥园，看不耐、汝曹边幅。
鹊桥仙·寓园海棠
作者：宋琬
朝代：清

东君忒巧，调朱搓粉，绣出红霞几幅。朝来细雨一丝丝，似妃子、温泉初沐。风前欲语，烟中如睡，只合锦禽双宿。枝闲啼罢不能巢，燕燕说、莺莺无福。
鹊桥仙·寓园海棠
作者：宋琬
朝代：清
体裁：词

东君忒巧，调朱搓粉，绣出红霞几幅。朝来细雨一丝丝，似妃子、温泉初沐。风前欲语，烟中如睡，只合锦禽双宿。枝间啼罢不来巢，燕燕说、莺莺无福。
鹊桥仙·长安邸舍初罢稽勋作
作者：宋琬
朝代：清

钧天在耳，晨开阊阖，无奈浮云蔽日。嵇康曾答巨源书，道臣也、不堪有七。玉珂雕马，莫来莫往，尽是平生胶漆。孝标著论一何愚，笑劝百、何曾讽一。
鹊桥仙·雨中宿笑隐庵示笑鲁和尚
作者：宋琬
朝代：清

沙鸥睡稳，雨声惊起，竹里双扉开合。南屏一缕白云生，早失却、雷峰残塔。青苔妨屐，黄柑伴茗，松老应同僧腊。西风萧瑟柁楼寒，向弥勒、龛中下榻。
鹊桥仙·雨中宿笑隐庵，示笑鲁和尚
作者：宋琬
朝代：清
体裁：词

沙鸥睡稳，雨声惊起，竹里双扉开阖。南屏一缕白云生，早失却、雷峰残塔。青苔妨屐，黄柑伴茗，松老应同僧腊。西风萧瑟舵楼寒，向弥勒、龛中下榻。
鹦鹉
作者：宋琬
朝代：清

雕笼万里托征鞍，辛苦何辞行路难。幽阁恰添娇女伴，方音犹作部民看。且分薄俸供粳稻，莫遣春风瘁羽翰。流水陇头相忆否，朔云边月不胜寒。
鹦鹉
作者：宋琬
朝代：清
体裁：七言律诗

雕笼万里托征鞍，辛苦何辞行路难。幽阁恰添娇女杵，方音犹作部民看。且分薄俸供粳稻，莫遣春风瘁羽翰。流水陇头相忆否，朔云边月不胜寒。
鹧鸪天 其一 陈叔明行年七十有三，宰高其谊，聘为乡饮，介宾固辞不就，其殆隐君子之流欤
作者：宋琬
朝代：清
体裁：词

谁守柴门是野鸥。花边荼臼竹间楼。古人偏爱陶元亮，祭酒咸推陈太丘。九节杖，一扁舟。布衣焉敢谒诸侯。老人未鲠何须祝，且往前村饭㹀牛。
鹧鸪天 其三 陈叔明行年七十有三，宰高其谊，聘为乡饮，介宾固辞不就，其殆隐君子之流欤
作者：宋琬
朝代：清
体裁：词

门外垂杨隐钓船。醉来留客大床眠。风前铁笛谁三弄，壁上雷琴剩一弦。颜沃若，室萧然。盟鸥狎鹭费周旋。笼中娇鸟歌偏好，辛苦教成十二年。
鹧鸪天 其二 陈叔明行年七十有三，宰高其谊，聘为乡饮，介宾固辞不就，其殆隐君子之流欤
作者：宋琬
朝代：清
体裁：词

俛仰乾坤一草亭。科头箕踞眼还青。休妨南郭先生睡，不羡东吴处士星。泥药灶，护花铃。春来蜂蝶共经营。儿孙功课无他事，熟读龟蒙耒耜经。
鹧鸪天·同人约看玄墓梅花以雨不果返棹云间阻风四日舟中拨闷戏呈吴仲徵广文
作者：宋琬
朝代：清

邓尉梅花二月天。欲携竹杖醉花边。无端甲子冥冥雨，不为游人巧作缘。三泖路、九峰烟。石尤风起缆难牵。轻帆半幅如飞鸟，羡杀东来鸭嘴船。
鹧鸪天·同人约看玄墓梅花，以雨不果，返棹云间，阻风四日，舟中拨闷，戏呈吴仲徵广文
作者：宋琬
朝代：清
体裁：词

邓尉梅花二月天。欲携竹杖醉花边。无端甲子冥冥雨，不为游人巧作缘。三泖路，九峰烟。石尤风起缆难牵。轻帆半幅如飞鸟，羡杀东来鸭嘴船。
鹧鸪天·官牌夹作
作者：宋琬
朝代：清
体裁：词

细雨浓烟彴略横。渔灯几点灭还明。山如好友初谋面，路似生人未识名。风力缓，布帆轻。橹声伊轧杂鸥声。画师纵有王摩诘，一片空濛写不成。
鹧鸪天·正月既望，泊舟三江口，同诸兄暨儿辈观楚人演剧赛神，归来小饮，漏下三鼓始罢
作者：宋琬
朝代：清
体裁：词

且系兰舟上小坡。閒看村社杖横拖。数家白板鱼鳞屋，几道青渠燕尾波。灯烂熳，舞婆娑。朱颜暂借酒微酡。小儿何似香山妪，爱听衰翁赤壁歌。
鹧鸪天·贺相者陈我白生子
作者：宋琬
朝代：清

闻道明珠入掌中。充闾佳气霭融融。君家妙手如唐举，摩顶何须宝志公。金作埒、玉为骢。凤毛五色自超宗。弄璋错写休辞罚，试听啼声问阿翁。
鹧鸪天·贺相者陈我白生子
作者：宋琬
朝代：清
体裁：词

闻道明珠入掌中。充闾佳气霭融融。君家妙手如唐举，摩顶何须宝志公。金作埒，玉为骢。凤毛五色自超宗。弄璋错写休辞罚，试听啼声问阿翁。
鹧鸪天·赠说书韩修龄
作者：宋琬
朝代：清

豹尾班中侍从频。滑稽似尔绝无伦。投壶那得天颜笑，只为恢谐郭舍人。枫欲落、雁来宾。芜城明月恰逢君。开元供奉今谁在，抵掌雍门泪满巾。
鹧鸪天·赠说书韩修龄
作者：宋琬
朝代：清
体裁：词

豹尾班中侍从频。滑稽似尔绝无伦。投壶那得天颜笑，只为诙谐郭舍人。枫欲落，雁来宾。芜城明月恰逢君。开元供奉今谁在，抵掌雍门泪满巾。
鹧鸪天·遣怀
作者：宋琬
朝代：清
体裁：词

咄咄书空唤奈何。自怜身世转蹉跎。长卿已倦秋风客，坡老休嗔春梦婆。朝梵夹，暮渔蓑。閒中岁月易消磨。谁言白发无根蒂，只为穷愁种得多。
鹧鸪天·遣怀
作者：宋琬
朝代：清

咄咄书空唤奈何，自怜身世转蹉跎。长卿已倦秋风客。坡老休嗔春梦婆。朝梵夹，暮渔蓑，闲中岁月易消磨。谁言白发无根蒂，只为穷愁种得多。
鹧鸪天·题佟寿民方伯《三世图》
作者：宋琬
朝代：清
体裁：词

作砺为舟社稷臣。衮衣应许近星辰。黑头宰相黄扉客，曾是维摩座上人。锵剑佩，握丝纶。安排图画到麒麟。梦回须记青莲句，金粟如来是后身。
鹧鸪天·题佟寿民方伯三世图
作者：宋琬
朝代：清

作砺为舟社稷臣。衮衣应许近星辰。黑头宰相黄扉客，曾是维摩座上人。锵剑佩、握丝纶。安排图画到麒麟。梦回须记青莲句，金粟如来是后身。
鹧鸪天·题樊会公小像
作者：宋琬
朝代：清

曾向车中看璧人。金丸珠勒冶城春。只今老作青溪长，犹是当时折角巾。姿卓荦、骨嶙峋。画师摩诘是前身。知君埋照饶深意，新筑糟丘号酒民。
鹧鸪天·题樊会公小像
作者：宋琬
朝代：清
体裁：词

曾向车中看璧人。金丸珠勒冶城春。祇今老作青溪长，犹是当时折角巾。姿卓荦，骨嶙峋。画师摩诘是前身。知君埋照饶深意，新筑糟丘号酒民。
鹧鸪天五首
作者：宋琬
朝代：清

谁守柴门是野鸥，花边菜臼竹间楼。古人偏爱陶元亮，祭酒咸推陈太丘。九节杖，一扁舟。布衣焉敢谒诸侯。老人未鲠何须祝，且往前村饭㹀牛。细雨浓烟彴略横，渔灯几点灭还明。山如好友初谋面，路似生人未识名。风力缓，布帆轻。舻声伊轧杂鸥声。画师纵有王摩诘，一片空濛写不成。俯仰乾坤一草亭，科头箕踞眼还青。休妨南郭先生睡，不羡东吴处士星。泥药灶，护花铃。春来蜂蝶共经营。儿孙功课无他事，熟读龟蒙耒耜经。门外垂杨隐约船，醉来留客大床眠。风前铁笛谁三弄？壁上雷琴剩一弦。颜沃若，室萧然。盟欧狎路费周旋。笼中娇鸟歌偏好，辛苦教成十二年。且系兰舟上小坡，闲看春社杖横拖。数家白板鱼鳞屋，几道青渠燕尾波。灯烂漫，舞婆娑。朱颜暂借酒微酡。小儿何似香山妪，爱听衰翁赤壁歌。
鹧鸪天五首·其一
作者：宋琬
朝代：清

谁守柴门是野鸥，花边菜臼竹间楼。古人偏爱陶元亮，祭酒咸推陈太丘。九节杖，一扁舟。布衣焉敢谒诸侯。老人未鲠何须祝，且往前村饭㹀牛。
鹧鸪天五首·其三
作者：宋琬
朝代：清

俯仰乾坤一草亭，科头箕踞眼还青。休妨南郭先生睡，不羡东吴处士星。泥药灶，护花铃。春来蜂蝶共经营。儿孙功课无他事，熟读龟蒙耒耜经。
鹧鸪天五首·其二
作者：宋琬
朝代：清

细雨浓烟彴略横，渔灯几点灭还明。山如好友初谋面，路似生人未识名。风力缓，布帆轻。舻声伊轧杂鸥声。画师纵有王摩诘，一片空濛写不成。
鹧鸪天五首·其五
作者：宋琬
朝代：清

且系兰舟上小坡，闲看春社杖横拖。数家白板鱼鳞屋，几道青渠燕尾波。灯烂漫，舞婆娑。朱颜暂借酒微酡。小儿何似香山妪，爱听衰翁赤壁歌。
鹧鸪天五首·其四
作者：宋琬
朝代：清

门外垂杨隐约船，醉来留客大床眠。风前铁笛谁三弄？壁上雷琴剩一弦。颜沃若，室萧然。盟欧狎路费周旋。笼中娇鸟歌偏好，辛苦教成十二年。
鹿
作者：宋琬
朝代：清
体裁：五言律诗

野鹿来何处，霜毛锦作斑。依人三径内，养子万松间。画壁呼堪起，云林去不还。他年问仙隐，多在大劳山。
麻仓湾
作者：宋琬
朝代：清
体裁：七言绝句

春江渐满白沙痕，橘树枫林带远村。无限烟波新雨后，画图端属赵王孙。
黄州得王雪洲书约以次日至舟中病不果来以诗讯之
作者：宋琬
朝代：清
体裁：五言律诗

拟向西轩宿，开樽话别离。如何今夜月，空有故人期。双屐临江返，孤帆上峡迟。相思凭尺素，几日到峨眉。
黄河曲
作者：宋琬
朝代：清
体裁：七言绝句

浊浪黏天满绿畴，千家野哭怨阳侯。支祁兽有开山力，何不移之西北流。
黄牛峡瀑布
作者：宋琬
朝代：清
体裁：五言律诗

瀑布传何处，匡庐五老峰。今来三峡内，飞洒万芙蓉。素练翻银壁，青天挂白龙。欲扶藜杖去，十里雨濛濛。
黄茅滩
作者：宋琬
朝代：清

群山夹江流，其形如囊橐。缅想太古前，神功劳斧削。直下塞坤维，高空插冥漠。崩浪屡洄漩，层峦迭参错。罨画象楼台，岧峣类城郭。翠含青黛光，白者为粉垩。沿回路已穷，侧转忽开拓。烟际见渔舟，遥遥一秋箨。涉险却恬嬉，胜赏反惊愕。浑似逢异书，披览得约略。行行止三舍，樵爨倚山脚。方音闻鹧鸪，暝色下猱玃。汹汹怒涛哀，凫凫山泉弱。兴来抽短毫，庶几慰飘泊。
黄茅滩
作者：宋琬
朝代：清
体裁：古风

群山夹江流，其形如囊橐。缅想太古前，神工劳斧削。直下塞坤维，高空插冥漠。崩浪屡洄漩，层峦迭参错。罨画象楼台，岧峣类城郭。翠含青黛光，白者为粉垩。沿回路已穷，侧转忽开拓。烟际见渔舟，遥遥一秋箨。涉险却恬嬉，胜赏反惊愕。浑似逢异书，披览得约略。行行止三舍，樵爨倚山脚。方音闻鹧鸪，暝色下猱玃。汹汹怒涛哀，袅袅山泉弱。兴来抽短毫，庶几慰飘泊。
黄金藏
作者：宋琬
朝代：清
体裁：古风

仙人好楼居，危椒结云屋。人言翠微里，缥缃满金椟。中有三坟书，倚相未曾读。我心增烦纡，思欲发其簏。岩扉閟不开，神物有宣蓄。水边岚气浮，石上波痕蹙。盘涡万车轮，雷电未为速。俄瞻白日光，稍喜见皋陆。舣棹避潜蛟，穿林响麀鹿。平生怀远游，垂老向巴蜀。寓目欢妻孥，戒心及童仆。何事慕公卿，穷年饱粱肉。
黄陵庙
作者：宋琬
朝代：清
体裁：古风

扁舟溯黄陵，山川忽平衍。有如太史迁，文章格一变。远岫接青冥，回冈雅葱茜。悬泉界诸峰，晴空摇素练。沙头露鸱尾，朱甍抗山殿。再拜陈江蓠，牲牢表禋荐。其神俨王者，绣裳冠皮弁。当年佐神禹，随刊拯昏垫。遗形犹髣髴，驱牛负刀剑。事与化熊同，世本阙编撰。呜呼夏后时，龙蛇充把玩。有穷射九乌，毛羽落金箭。磨洗武侯碑，传闻岂荒谚。秉烛听江声，徘徊至申旦。
黄鱼初至市得二尾遗赵雪嵊口号四绝戏简·其一
作者：宋琬
朝代：清
体裁：七言绝句

江湖十载老渔竿，石首多从画版看。此日锦鳞惊入馔，免教安邑送猪肝。
黄鱼初至市得二尾遗赵雪嵊口号四绝戏简·其三
作者：宋琬
朝代：清
体裁：七言绝句

故园风物未应殊，每到春来醉玉壶。张翰当年浑不解，秋风空忆四腮鲈。
黄鱼初至市得二尾遗赵雪嵊口号四绝戏简·其二
作者：宋琬
朝代：清
体裁：七言绝句

落花时节采茶天，退食常闻减俸钱。寄语饔人留作脍，使君好客不须悬。
黄鱼初至市得二尾遗赵雪嵊口号四绝戏简·其四
作者：宋琬
朝代：清
体裁：七言绝句

川虞有禁令如雷，委弃泥沙信可哀。罟客今朝新下网，喜同白雉越裳来。
龙潭道上
作者：宋琬
朝代：清
体裁：五言律诗

驴背经过屡，萧然一蒯缑。馀波通震泽，宿雾接邗沟。庙略无中策，军书赴上游。五陵葱郁色，回首凤皇楼。
少年游·咏金凤花
作者：宋瑊
朝代：清

凤仙花本自仙宫。最喜雨濛濛。摘来簪髻，捣成染甲，妆点许多容。不幸经秋霜打败，无复露华浓。西风一夜，纷纷红紫，多半萎墙东。
雨中过舞阳
作者：宋生
朝代：清

凉风吹雨定陵西，黄叶纷飞酿作泥。四野湿云秋嶂合，几家茅屋晓烟低。荒村寂静无人语，歧路徬徨认马蹄。那得晴晖满周道，新诗一向酒家题。
剑阁
作者：宋祐
朝代：清
体裁：七言律诗

蜀山突兀接苍旻，剑阁嶙峋更不群。南控巴蛮牢锁钥，北通秦栈走风云。千峰列障开双户，一士当关抵万军。负弩乍经雄险境，驰驱岂敢惮辛勤。
将到成都山行步韵
作者：宋祐
朝代：清
体裁：七言律诗

一山来了一山迎，鸟道崎岖信马行。回首才看青嶂合，摇鞭又指白云生。松楸冢落巴人泪，杨柳风传杜宇声。旧说西川千万里，惊心咫尺锦官城。
刘伶台
作者：宋祖昱
朝代：清

一片长淮水，刘伶醉酒台。帆随江树转，城压海云开。萧飒天门啸，飘零沛国才。二豪长侍侧，此意亦雄哉。
包山歌
作者：宋祖昱
朝代：清

山中有人别东越，千丈悬愁绿玉发。朝披笠泽云，夜卧松陵月。吴江净如匹练明，一片桃花卷春雪。飘飖白鹤氅，独立包山阳。具区三万六千顷，微风不动青茫茫。缥缈峰头日初出，洞庭金光穿石室。楼台照耀烟霏开，玉字金书总相失。微闻山隐居，窃往探灵墟。天地大文实磊砢，非时持此将焉如。西施蛾眉难效颦，年年歌舞吴宫春。鸱夷一舸载之去，五湖烟波愁杀人。
巢陵城
作者：宋祖昱
朝代：清

孝武河西渡，移民事可徵。云沙埋魏郡，风雨暗巢陵。汨没空三版，漂摇减百层。犹闻原野外，春荐几沾膺。
故明宫人杨氏度曲歌
作者：宋祖昱
朝代：清

大明湖水年年绿，旁有佳人在空谷。沦落泥涂五十年，白发犹歌太平曲。当时少小住山东，为选娥眉入后宫。初见黄门频指鹿，俄看朱邸倏飞龙。真人御极安区夏，金瓯端拱无纤罅。复旦赓来拜手余，《南薰》鼓就垂裳暇。宴坐朝元一事无，偶当承值奉欢娱。流传乐府翻《河满》，检点新声逐《念奴》。玉熙宫里曾开宴，咬春燕九从游遍。郢雪流风拂彩衣，梁尘映烛飘纨扇。曲好频移绣柱筝，歌成屡赐黄金钏。也识朝廷久晏安，偕赏风光共流转。忽报潢池起弄兵，西来豺虎正纵横。那期大内弹琴罢，博得中原战鼓惊。从此宸衷惨不乐，遏绝声音止弦索。过锦工师出教坊，投壶玉女闲官阁。凤纸停呼菊部头，龙楼辍奏梨园乐。《水调》余音渐失亡，《霓裳》散序多零落。今春憔悴复明春，扫殿焚香作散人。长睹君王忧赤子，谁令宫阙乱黄巾。煤山夜半何仓卒，海棠落尽风萧瑟。阿监同时捧寿宫，千官不见朝温室。无数红妆殉御沟，正拟相随复相失。太液沧波鹄下来，上阳花片莺衔出。黄紽潜易内家妆，张掖门开急走藏。抛掷绮罗逃劫掠，迁延道路转寻常。径别燕京适齐鲁，漂泊仍归故乡土。织布沤麻结比邻，采薪汲水支门户。叠在衣箱不计年，深宫剩得当时谱。点拍依微宇画讹，宫商约略歌声苦。错将天上紫云回，翻作人间《绿幺序》。不惜尊前发曼声，一曲将终泪如雨。往昔繁华等逝川，尚余选侍在民间。三朝彤史谁能纪，一代红颜绝可怜。老妇今年总迟暮，短艳长趋回非故。耳目神明久未衰，伶伦节奏迟偏误。属和难教楚客闻，寻声漫遣周郎顾。夜雨凋残玉树花，浮云隔断苍梧路。冬青枝上杜鹃啼，送堕胭脂不知数。我听清歌倍惨伤，白头宫女话兴亡。天荒地老无穷恨，莫唱开元旧乐章。
洗象行
作者：宋祖昱
朝代：清

宣武门边尘十丈，御河六月观洗象。长槐高柳碧森森，駊騀如山屹相向。传闻贡自西南夷，横纹皴扫苍藓皮。庞躯巨颡秀眉目，银钩才出收疮痍。一入天门守环卫，三品官阶护军贵。刍秣长支月俸钱，驰驱每就公朝位。先朝遗制开象坊，豹房虎圈纷周防。天生神物独驯谨，南薰伏日游沧浪。涴涴金沟水涓洁，灌木阴中少炎热。跋足堪惊鸥鹭群，投身已荡鼋鼍窟。俯仰看成岛屿浮，沿回漫数潭渊阔。千寻碧嶂闻奔雷，万里高空溅晴雪。须臾不动浮中央，河干漠漠生微凉。极浦冥濛过疏雨，层城一面当斜阳。紫髯奚奴挟双帚，祓濯频加不离手。回澜一洗尘垢清，复向波中自群友。吾闻香象曾渡河，旃檀林下时婆娑。六牙齐现宝华坠，诸天缨络金盘陀。壮观千人眼中见，一幅澄光净文练。象教休驮竺国经，军声久息昆阳战。日色山龙映衮衣，香烟翟羽交宫扇。赤罽珠鞍按队过，他时对立含元殿。从来驯象致昆明，滇地铙吹扶南城。圣朝不贵殊方物，洱海秋风笑独行。
立秋前一日齐河晓发
作者：宋祖昱
朝代：清

海右经过地，河干夙昔游。晨光催月坠，暝色带星流。车马烦犹数，关山老自愁。客心如落叶，明日又经秋。
西洋狮子歌
作者：宋祖昱
朝代：清

九重天子垂衣裳，异物远致由遐荒。自昔康熙几戊午，狻猊入贡来西洋。大句胪唱千官入，两阶干羽如山立。舞蹈争看回鹘装，梯航倏至波斯客。崔巍铁柱双铜环，玉除丹陛蹲狮蛮。猛气潜消殿庭内，甝声犹撼云霄间。据地回身时一吼，白象摧藏老熊走。俄惊瓦震昆阳城，复睹风驰土囊口。锯牙钩爪见分明，曾向乌丸识旧名。小苑银墙高置砦，上林金锁怒攀楹。从来此物称难得，万里追风犹咫尺。条支海上夜观兵，榆叶关头晓驰驿。重译朝时不计程，月支使者忆随行。盛来巨槛千人护，携出雕笼百兽惊。皇仁不绝殊方畜，莫遣山林更驰逐。玉辇时从虎圈游，庖人日给官厨肉。羽猎长杨事有无，从禽往往鲜欢娱。谠言早已旌家令，廷论何曾重啬夫。圣明留意安区夏，奇祥异瑞升闻寡。绝域宁须献白狼，新声无复歌天马。鼓罢《南薰》雅乐成，遥瞻《率舞》在虞廷。重瞳御世康民物，一奏《箫韶》咏太平。
青琳堂歌赠韩无我
作者：宋祖昱
朝代：清

君不见周人掘鼠强称璞，郑贾来观本非玉。又不见宋人得石梧台巅，囊中什袭凡几年。世间真伪宁有定，一经好事供流传。韩侯堂中有尺璧，太古精英绿沈色。瑚琏比贵玉比贞，除是青琳总非匹。主人抱璧居此堂，文窗曲槛分周行。坐揽图书挹清润，行看琴筑含辉光。堂中宾客俱回首，异事经时在人口。自来贻赠重英瑶，长遣诗篇赋琼玖。闻道今皇御极年，欲穷山海蹑风烟。试探河源遣都实，莫辞博望封张骞。汉代通侯有遗裔，凿空远作乘槎使。织女黄姑定有无，蒟酱邛枝竞罗致。昆仑山头石气青，海波如乳翻春星。层城十二此间是，雕镌白玉成山屏。屏风嵯峨高十丈，琪花瑶草纷相向。蹑足犹临霄汉旁，置身已在风云上。俯视朝阳半岭余，金轮迸跃行空虚。目迷五色灿沙砾，紫球金薤红砗磲。瑶光一颗偶然坠，化作琼瑶落尘内。雅青水碧相荡摩，百尺琅玕误椎碎。一时拾掇悬马头，王母珍惜仙娥愁。阆风奇宝难久閟，遥随使节来中州。镇日摩挲看不足，远胜流黄并结绿。自探灵境到瑶池，不枉名山号群玉。韩侯爱宝兼好奇，致斋三日方携归。国工袖手不敢凿，一朝径释旁人疑。登堂作记叙畴昔，持示名流诩难得。入席衣沾积翠寒，卷帘帽点空青湿。宾朋满座酒满樽，绿萝丹荔环重门。春山婉娈出几案，晴螺拂遍无纤痕。意气何妨共终古，肯使琳琅杂珷玞。拟求仙术种蓝田，忆得灵根植元玄。吾闻往昔明盛时，白环远致流沙西。遐方异物时入贡，或翻玉册函龙泥。圭璋特达期有用，岂合随人资玩弄。抵鹊方同一叶轻，藉茅顿较千金重。韩侯妙鉴称入神，他年识者能传真。好将赵氏连城价，问取荆山泣玉人。
题光岳楼
作者：宋祖昱
朝代：清

缥缈层楼拂太清，上窥天宇下神京。横分闲气三千客，回落晴光七十城。日荡沧溟遥见影，云连清济去无声。金泥玉检何年禅，为告中原久治平。
秋夜登黄鹤楼有感
作者：宋筠
朝代：清
体裁：七言律诗

灯光夜色满城楼，转觉登兹百感稠。一操瑶琴惊皓月，数声玉笛动凉秋。佳人黄土悲孤冢，世事浮云付晚流。东北东南寒气重，哀鸿时唳水蘋洲。
送心壁道人游黄山
作者：宋筠
朝代：清
体裁：五言律诗

才共沧浪话，言寻六六峰。莺歌当祖席，岚影入支筇。水挹砂泉洁，松怜晚翠重。匡庐旧隐处，谁扣白云钟。
应召作
作者：宋素梅
朝代：清

山左群情切，江南望幸频。九重深保大，五载举时巡。浩荡韶光丽，葱茏物色新。彩云晴有象，瑞霭静无尘。淑气迎仙仗，祥风绕御轮。衢歌击壤遍，共祝万年春。
迎銮
作者：宋素梅
朝代：清

海晏河清代，尧天舜日时。不辞川路远，肯慰士民思。紫气钦皇辇，黄云护圣骑。迎銮来献颂，万寿浩无涯。
挽张之洞联
作者：宋绍锡
朝代：清
体裁：联

建勋劳于国、树功德于民，忆东南大局安危，岂独私恩增感泣；竭股肱之力、效忠贞之节，听朝野同声哀悼，定知他日更追思。
正学书院文昌祠联
作者：宋经畬
朝代：清
体裁：联

二月二日迓神庥，祈天上星君，文皆夺命；一甲一名承旧学，愿海滨士子，试辄抡元。
下清宫
作者：宋绳先
朝代：清

仙观藏何处，苍苍竹拂云。天疑山树合，地与海涛分。樵斧鸣幽谷，渔舟泛夕曛。游人烟霭里，钟磬但遥闻。
偕佟莘湄入都
作者：宋绳武
朝代：清
体裁：七言律诗

海门秋水正茫茫，野草全枯柳更黄。乌鹊啼残千树月，塞鸿冲破一天霜。村边问酒心先醉，马上还家梦不长。莫向西风频下泪，长安原是别离乡。
一萼红
作者：宋翔凤
朝代：清
体裁：词

路重寻。恰香销烛暗，人在小楼心。银蒜低垂，红罗乍掩，曾费无数沉吟。又谁料、天长地久，正寂寞、三载意难禁。悄语空留，暗踪犹记，前度寒侵。云去月来何定，镇纷纷别绪，忽是而今。步到回廊，行来曲槛，偏道花影深深。为相见、年时瘦损，恨容易孤负旧鸳衾。可惜牵情未知，趖尽春阴。
一萼红·红叶
作者：宋翔凤
朝代：清
体裁：词

路迟迟。为霜浓十里，天色欲寒时。云护遥山，霞分断岸，谁辨光景离奇。驻车向、林深径折，费画本、频染旧燕支。薄袖能来，小帘犹展，斜日相宜。还认几重红冷，是天怜暮景，替补芳菲。汉殿先秋，吴江渐晚，空倚阑槛迟疑。便题遍、无情诗句，怕难共、沟水诉相思。借问凉蟾，绿杨那见丝丝。
二郎神·任城太白酒楼
作者：宋翔凤
朝代：清
体裁：词

冷空坠月，有寂寞、一楼天际。恨剑字全消，酒星欲堕，还隔参差埤堄。侠客神仙知何在，对日暮、浮云如翳。偏咽遍琼箫。当年阑槛，况增迢递。时世。旧来齐鲁，而今沇济。问此水纷纷，一舟两桨，那是中流不系。梦里蚕丛，人间魑魅，天遣飘零谁替。吟望处，又是西风几度，黑貂裘敝。
八六子·舟中听雨
作者：宋翔凤
朝代：清
体裁：词

夜寒生。吹来暗雨，潇潇却和残更。正一片回潮急处，万行丝柳凋时，空闻数声。天涯多少凄清。乱叶静翻书桄，疏花冷缀灯檠。隔远路、江皋别情云外，思深千尺，泪深千点，尽教梦里添将漏箭，愁中不断零铃。坐偏醒。今宵去波未平。
八声甘州
作者：宋翔凤
朝代：清
体裁：词

住零筝、断笛对清尊。日暮思无涯。问当年颜色，无情风雨。摧损名花。记得凤城春好。一曲动云霞。何似并州地，目极边沙。易水悲歌慷慨，道那人不是，一例纤葩。渐箫条场屋，心迹在琵琶。奈前番、未能痛饮，负酒痕、点点湿轻纱。金台路、费回肠处，都被山遮。
八声甘州·临清待闸
作者：宋翔凤
朝代：清
体裁：词

缄十分、离抱向天涯，水急尚回萦。又重重暮闸，流迟北去，人殢难征。坐听城头吹角，树树宿乌惊。何日江淮合，才算初程。偏有微澌动响，怕一层隔断，千叠难平。任篷窗不寐，自起诉孤檠。奈霜天、几番凄紧，认归途、那比雁分明。飘零到、最荒寒地，心迹还清。
八声甘州·雪
作者：宋翔凤
朝代：清
体裁：词

听潮声、不定激回风，雪意压层楼。望江昏一镜，天连一水，影断烟愁。却有江南倦旅，破梦上扁舟。草树模糊处，莫怨芳洲。肯理重重吟思，奈冷侵巾袂，清湿衣裘。任吹来片片，轻薄未能休。记分明、孤山旧约，怕梅花、欲说信迟留。知人也、絮飘零似，只忆枝头。
兰陵王·前题
作者：宋翔凤
朝代：清
体裁：词

青骢陌。攀折年年可惜。差池过、新雨作凉，尚恋风中几丝碧。斜阳照行役。误了山程水驿。凭阑处、惟有断肠，那是前番一千尺。平桥过车迹。问何处阴阴，门巷初夕。微飔未觉侵帘额。曾半曲徐度，四弦轻擘。烟凄露冷怨畴昔。疏疏渐迢隔。无益。思方积。正叶漏横参，树倚初魄。林稀不见秋河窄。倩长年此去，休挂帆席。须留残翠共暮景，慰病客。
兰陵王·秋柳
作者：宋翔凤
朝代：清
体裁：词

西风急。吹遍枝枝叶叶。丝丝意、难信飘零，犹挽柔条暮天接。红楼倚城堞。还隔乱云重叠。几行远、只在长堤，结尽凄凉送兰楫。行来旧原隰。记经雨经烟，离思先挹。霜华□□三分湿。已不是荑手，空他眉睫。重重望去那安帖。笛寒未宜擪。桃颊。久无靥。更轻薄飞絮，尽教收拾，棉衣取次开箱箧。但神君梦里，可留残汁。风蒲万顷定忆取，共猎猎。
凤凰台上忆吹箫
作者：宋翔凤
朝代：清
体裁：词

曲赋深情，弦传幽怨，几回漫撚轻拢。到十分寥落，诉与春风。不是春风无赖，还吹起、片片飞红。人间恨，抛来一刻，又积千重。濛濛。似花带雨，揾不尽罗巾，珠泪玲珑。要锦文机织，心字香通。纵有神仙未死，云霞散、楼阁都空。闲吟遍，瑶林玉树，却是匆匆。
击梧桐·延秋
作者：宋翔凤
朝代：清
体裁：词

时序如迁客。看斗柄、偏是秋来无迹。暑气仍留住，伫清意，一片精屏尚隔。潮波自去，楼台欲暮，宜有西风信息。漫使凉蝉静，奈叶叶正掩，园林沉碧。青女遥遥，黄姑历历，不费人间寻觅。记得回廊里，算此际，定送微飔帘额。屈指银河初转，玉梭停后，便巧逢七夕。想池头、冰肌无汗，零露方积。
十二时·属金筤伯作韩江夜月图因谱此意
作者：宋翔凤
朝代：清
体裁：词

下弦时、半规才露，梳得凉丝拖地。为疏影、难将人系。作出今宵离思。堞上清笳，楼中怨笛，抵者回心事。偏此别、尚有芳醪，一盏未倾，已向愁边先醉。却最憎、兰舟双桨，载去暮云无际。昨夜房栊，前番弦索，昵昵都能记。绕岸闻暗水，教伊自堆绣被。尽待来、霜浓马滑，那似随欢情味。片语销魂，花寒魄冷，怕负团圞意。任片帆易远，重城只有凉吹。
十六字令·楸叶砚
作者：宋翔凤
朝代：清
体裁：词

楸。看作玲珑展作愁。流难去，研尽十分秋。
千秋岁引·嶰筠先生示近词
作者：宋翔凤
朝代：清
体裁：词

沃土濒江，丰年入腊。近水遥山势方合。乘风楫来维古岸，冲寒蕊放吟官阁。百城烟，万家意，相酬答。开取尺编然绛蜡。琴趣已传情周匝。一片清声不容杂。明窗暂陈苏季箧，高斋许下陈蕃榻。雨晴时。待携向，江亭榼。
千秋岁引·画蛱蝶帐
作者：宋翔凤
朝代：清
体裁：词

小海留图，西园识影。雨宿烟沉惯相并。天涯草芳试粉薄。阳春树暖依枝紧。隔云来，上阶好，意初静。谁到几番花事冷。花里活时知花肯。定引诗魂入宵永。罗浮两峰离合际，流苏一帐低迷境。是空山，是香国，那须醒。
卖花声·绂庭平台啜茗图
作者：宋翔凤
朝代：清
体裁：词

春色费雕锼。才上帘钩。碧云藏树树藏楼。刚到平台花气近，人意都幽。隔槛见凝眸。飞絮风柔。怀中茗碗覆还收。此是人间真艳福，几个能修。
南柯子·星斋画红梅琇卿夫人补竹索题
作者：宋翔凤
朝代：清
体裁：词

竹弄吟声碎，梅添绮思新。相依已类比肩人。相向风前、占了十分春。高绝空山里，移将玉砌邻。各持明月照前身。一任夭桃、含笑柳含颦。
南柯子·词仲检曼殊小传不言其工画疑是西河自作而以姬印钤之又赋此阕
作者：宋翔凤
朝代：清
体裁：词

小印明明是，生绡细细猜。学书曾说倚妆台。果否随郎、参得画禅来。白发将催老，红颜几爱才。欲浇黄土寄馀哀。况有芙蕖清影、共徘徊。
卜算子·得莲卿消息
作者：宋翔凤
朝代：清
体裁：词

日下数行书，云内三秋至。怕作从头到尾看，只看相思字。更想倩人时，为说飘零意。坠叶纷纷客未归，两地情何异。
双双燕
作者：宋翔凤
朝代：清
体裁：词

抱琴石畔，更烹茗炉边，谢渠辛苦。工书解字，好伴天涯羁旅。休听梁间燕语，似懊恨、春归无主。相逢总易缠绵，小史诗成谁与。新许。鸳鸯作侣。合并著青衣，共依朱户。空教词客，愁咏暮天砧杵。聊任倡予和汝。定触起、乡关烟阻。依稀罗帐灯昏，细话飘流意绪。
双双燕·古剑
作者：宋翔凤
朝代：清
体裁：词

土花蚀尽，想千古畸人，万金宝剑。微茫岁月，疑是血腥曾染。难听荒鸡惨淡，把夜半、清魂频撼。灯前莫照春坊，匣底应生秋感。教敛。星铓月剡。有斫地风悲，倚天云黯。陆离奇服，久冷一生肝胆。还就腰间点检，问可露、年时光焰。十分缺折摧残，无限消磨仰掩。
台城路
作者：宋翔凤
朝代：清
体裁：词

卷帘怕数青溪树，微波花桥俱永。小褪轻红，全消暗碧，谁见参差云影。楼高笛冷。有无限思量，一时难省。眼底匆匆，暮怀觉又动俄顷。春江花月未改，梦中闻怨笛，何曾轻醒。瘦是风欺，病缘露积，可忆天涯如梗。斜阳易暝。到啼鴂催人，万愁都并。倚遍阑干，恁生知意稳。
台城路·送俞澄夫游白下
作者：宋翔凤
朝代：清
体裁：词

西风已到青溪侧，销魂柳枝桃叶。赋写花愁，词传月怨，去鼓江干兰楫。红阑曲折。认一桁竹帘，个人凝立。莫说萧疏，用情定自肯关涉。频年寻消问息。玉荷塘水远，烟阔波急。是盖难擎，有心便苦，怕见风欺雨泣。君诗妥帖。咏翠袖空山，信侬悱恻。为道相思，暮云增几叠。
唐多令·李式斋旧梦图
作者：宋翔凤
朝代：清
体裁：词

初日透疏棂。微风掩画屏。算唐梯、几级曾经。隔断陌头杨柳色，怕此际，梦才醒。瘦影太伶俜。浓花何处汀。到天涯、暮雨冥冥。春事阑珊春恨远，独自个，小楼听。
喜迁莺·缪子嘉蠙山小筑图
作者：宋翔凤
朝代：清
体裁：词

雪泥红爪。已话尽行藏，分明潦草。小小平山，低低屋树，寄个闲身尽好。记取瀛洲风俗，难道海滨终老。更俯仰，笑登楼王璨，书空殷浩。围绕书万卷，剑气珠光，惯接初桄晓。旧梦轻尘，前身飞絮，休写故园花鸟。三十六鸥盟在，二十四桥秋早。锦囊破，有蟫侵鼠啮，莫抛残稿。
夜飞鹊
作者：宋翔凤
朝代：清
体裁：词

黄河几千曲，旋折匆匆。行客草草相同。垂杨已共暮天碧，几丝犹带残红。尘沙正惊浪，疑江淮能合，此水还通。徘徊不渡，怕河流、织恨尤工。空理万分愁绪，抛掷不多时，偏更重重。难去难留情景，来题断岸，愁放疏篷。征鞭莫定，办归心、早与云浓。分今番车马，来宵驿舍，自记游踪。
大酺
作者：宋翔凤
朝代：清
体裁：词

正雪花浓，梅花冷，风入东边空屋。残年仍旅寄，听鸦飞难定，闷怀当触。一纸书来，兼珍作伴，寒色知怜修竹。还生沉吟久，为昭容肯记，客卿相熟。奈徒有茶经，玉川人远，年年幽独。豪锥全秃速。恨轻付、尘土埋双毂。见几案、初陈清供，昔别如逢，也都成饯冬题目。百番银笺好，重叠写、暮云心曲。念今日、依江国。春信千里，何处能开红菽。梦来自携夜烛。
宝鼎现
作者：宋翔凤
朝代：清
体裁：词

暮潮西上，淮水东去，扬州城郭。无赖算、二分明月，照得垂杨宵漠漠。试举首、问阑干星斗，可有仙人骑鹤。笑今夜、扁舟一叶，独向隋堤栖泊。笙歌佳丽萧索。是当初、何逊官阁。记艳绝、两行小史，尽许湖山留著作。更隔座听红裙送酒，履舄时时交错。浑不似、图中主客，秋雨春风总恶。来往闲鸥，空说是、生前行乐。奈波驰、花谢云散，飙轻雾薄。待谁寄语、千红萼。好记经年约。任玉箫、冷遍琼楼，莫便依他寂寞。
小重山·前题
作者：宋翔凤
朝代：清
体裁：词

冷蕊疏花思不禁。几分春色后、尚沉吟。蹉跎前事况而今。相看久，须解惜花心。烟里太难寻。可怜风露满、暮山深。纷纷红药尽抽簪。瑶琴怨，还待梦魂侵。
少年游·题画
作者：宋翔凤
朝代：清
体裁：词

休将锦瑟数华年。断柱与零弦。春梦无踪，春风不定，春思觉无边。一尊替问春消息，花意记相怜。多恐春来，修蛾颦损，曲里恨婵娟。
忆旧游·五溪
作者：宋翔凤
朝代：清
体裁：词

到壶头昔崄，水自深深，路自遥遥。已积贾胡恨，剩将军石窟，壮士弓刀。五溪一曲愁绝，师老气全消。想曳足情怀，据鞍意态，急浪惊涛。滔滔。过舟处，似风堕飞鸢，命薄鸿毛。欲向闪灵问，问百年身世，千载贤豪。万金宝剑无恙，空复看悬腰。要说与今人，云台不上铜柱标。
忆旧游·井陉口
作者：宋翔凤
朝代：清
体裁：词

又悬车束马，山逼天光，石碍人行。井陉传旧险，想全军背水，两国连营。六王位号空寄，秦鹿逐纵横。已跨有河东，逢时得地，将将功成。功名各千载，早旗鼓烟消，壁垒云平。自古沙虫恨，为真龙欲出，走狗宜烹。此时犹记英杰，释缚坐论兵。尽胯下人来，腰间宝剑时一鸣。
忆旧游·关中
作者：宋翔凤
朝代：清
体裁：词

八川环绕处，山色终南，地势关中。市朝如梦过，向斜阳影里，尽问离宫。千门万户谁记，烟际出疏钟。浑不绾离心，灞桥杨柳，尽日匆匆。行踪。最无定，镇下马陵边，难住花骢。古思生何极，剩丰碑林立，断石苔封。茂陵空说封禅，丝鬓对秋风。想主父西游，吾生一样飞断蓬。
忆旧游·华阴
作者：宋翔凤
朝代：清
体裁：词

看遥山接起，斧削鎗镵，片片重重。极万千气象，把华阴行尽，莫尽山容。日光渐做苍洁，霞态助玲珑。想玉女盆寒，烟鬟欲堕，雾髻方浓。游踪。遍群岳，莫便叩岩扃，怕是云封。老树连蜷久，尽荒凉寂寞，汉柏秦松。旧题已积莓藓，思与古来通。为驴背难驮，闲愁叠叠天际峰。
忆旧游·南诏
作者：宋翔凤
朝代：清
体裁：词

四围山色古，水满山溪，树接山城。在李唐时代，是西南六诏，蛮触称兵。爨歌尚有哀怨，洱海咽无声。只雪月风化，似传旧恨，欲说边情。飘零。少年事，觅杜鹃红处，匹马山行。去飞来寺里，怅碑残字少，钟绝灯明。虎狼微见踪迹，难到孰题名。有万古清寒，空留积素纵复横。
忆旧游·南阳
作者：宋翔凤
朝代：清
体裁：词

正形迷地势，状改川渠，古郡南阳。一记翻东观，问风云寂历，星宿迷茫。渡河处处云扰，冠剑亦回翔。有绿字留图，赤灵往谶，白水遗祥。行藏。几时决，已桀溺津迷，诸葛庐荒。最好躬耕地，听烟衰衣冷，木柄镵长。田畴如此芜秽，秉耒意低昂。任梁甫吟成，西风此日留断冈。
忆旧游·昆明
作者：宋翔凤
朝代：清
体裁：词

望风烟万里，涉月经时，百折千回。昆明池水黑，已雁飞不到，人去还来。茫茫吊古无尽，定有劫前灰。少组练雄师，艨艟巨舰，凭眺高台。徘徊。故乡远，听一遍城头，画角生哀。消息东风忆，是旧时清梦，冷落孤梅。月明共引羌笛，云思托霞杯。度八百芳春，留将此日红几堆。
忆旧游·武昌
作者：宋翔凤
朝代：清
体裁：词

武昌城上月，解照愁人，不照愁心。为愁心天际，望南楼宾客，一散谁寻。举头皎皎如旧，今昔动哀吟。费自古南朝，几番措画，几度登临。侵寻。怨萧瑟，怕逝去年华，寒遍江浔。此意蹉跎久，分词章灰冷，勋业云沉。暮天定有黄鹄，烟老托孤岑。试小立矶边，仙人玉笛闻远音。
忆旧游·江州
作者：宋翔凤
朝代：清
体裁：词

一番迁谪恨，要托琵琶，诉与江流。送客原萧瑟，却听来水面，触到心头。醉乡本少欢绪，痛饮更难休。是失职才人，去家思妇，昔日江州。孤舟。倚滩泊，任水替含情，月替生愁。各说平生事，竟并成佳话，踪迹同留。至今遗韵犹在，沙际起清讴。总不似当年，停弦寂寂江上秋。
忆旧游·汴梁
作者：宋翔凤
朝代：清
体裁：词

大梁城已暮，水溢洪河，沙冷空陂。东都遗事在，为朱三作贼，郑五吟诗。荒原定有麋鹿，禾黍久离离。问乞活高台，朱仙重镇，青盖徒悲。丝丝。汴堤柳，带月照离宫，人在天涯。怕出夷门道，自漂零作客，踯躅临岐。妇人醇酒无恙，流恨尚前时。正战国纷纷，今来寂寞谁与期。
忆旧游·洛阳
作者：宋翔凤
朝代：清
体裁：词

自天津桥畔，忽听鹃啼，不是都城。试唤盟津渡，尚轘辕道险，伊阙山横。古人已重离别，谁过夕阳亭。笑作赋兰台，强分主客，共尽千令。机衡。昔游处，觅瓦屋东西，但识流萤。去国仓黄态，为关河有恨，笔研无灵。厌厌多少名氏，空积北邙情。想壮丽当初，难寻杜笃论旧京。
忆旧游·洞庭湖
作者：宋翔凤
朝代：清
体裁：词

鼓沙棠辑去，仰送乌鸦，俯瞰鱼龙。橘社渺何有，有纷纷木叶，片片随风。鬓云憔悴前度，烟结万眉峰。谢不卷灵旗，惯惊楚客，肯念吴侬。濛濛。意无限，却久愧湖波，频笑游踪。怅望琉璃界，只碧天际水，圆月涵空。几年清梦缥缈，遥思待谁通。赋寂历君山，秋来怕老芳树丛。